qundao/data-zh-poetry huggingface dataset:
四月一日作
作者：陸游
朝代：宋

桃李逢春次第開，坐看零落付蒼苔。
壓車麥穂黄雲重，食葉蠶聲白雨来。
鏡裏頓驚年事速，天邊誰挽斗杓回。
可憐團扇塵侵損，又見生綃月様裁。
四月一日夜漏欲盡起坐達旦
作者：陸游
朝代：宋

春歸不可留，斗柄已崢嶸。
老至不可却，雪鬢森千莖。
少年所讀書，廢忘如隔生。
舊交死欲盡，存者萬里程。
高談無與發，欲語輒吞聲。
悠悠一飽計，泯泯千載名。
逝將山丘歸，不見河雒清。
挑燈坐待旦，攬筆衰涕傾。
四月三日同子坦子聿遊湖中諸山
作者：陸游
朝代：宋

我行無所詣，悠揚信舴艋。
愛此綠樹村，捨棹度小嶺。
路窮忽披豁，怳然得異境。
蒼玉立萬峰，清鏡渺千頃。
更爲西南行，聊破春晝永。
遙看秀邃處，疑足事幽屏。
一崦果可人，奇石插碧井。
鏘鳴若環佩，其味復甘冷。
徘徊不忍去，照我鬚鬢影。
須臾日穿林，井靣光炯炯。
古今勝絕意，正用一笑領。
安得絕世喧，於兹慕箕潁。
四月二十三日作二首·其一
作者：陸游
朝代：宋

颭颭荷離水，翩翩燕出巢。
苔添雨後暈，筍放露中梢。
世路千重浪，生涯一把茅。
款門僧亦絕，無句鍊推敲。
四月二十三日作二首·其二
作者：陸游
朝代：宋

莫笑茅廬迮，何曾厭日長。
飯餘餐酪滑，浴罷葛巾凉。
落日桐陰轉，微風梔子香。
貧家猶裹粽，隨事答年光。
四月二十九日作
作者：陸游
朝代：宋

假館猶三日，還家甫四旬。
昏眸雲霧隔，衰鬢雪霜新。
尊酒雖慵近，囊詩却未貧。
但愁門有客，流汗強冠巾。
四月二十八日作二首·其一
作者：陸游
朝代：宋

四月欲盡五月初，九十未及八十餘。
開口何曾談世事，收身且復愛吾廬。
四月二十八日作二首·其二
作者：陸游
朝代：宋

行遍人間病不禁，鬢毛飽受雪霜侵。
茅簷一夜蕭蕭雨，洗盡平生幻妄心。
四月五夜見螢
作者：陸游
朝代：宋

蜀州官居富水竹，四月螢火遶梁飛。
流年迫人不相貸，客子倦遊何日歸。
四月十三夜四更起讀書
作者：陸游
朝代：宋

七十未捐書，正恐死乃息。
起挑窗下燈，度此風雨夕。
四月廿二日微雨中次前輩韵
作者：陸游
朝代：宋

語訛覺齒疏，冠倒感髮稀。
屢爲曼容免，遂賦淵明歸。
今日天氣佳，雨絲弄斜暉。
起居惟所適，單複時易衣。
出遊叩僧廬，歸卧掩漁扉。
一笑顧兒子，正爾良未非。
四月旦作時立夏已十餘日
作者：陸游
朝代：宋

京塵相值各匆忙，誰信閑人日月長。
爭葉蠶饑鬧風雨，趁虛茶懶鬭旗槍。
林中晚筍供厨美，庭下新桐覆井凉。
堪笑山家太早計，已陳竹几與藤床。
四月晦日小雨
作者：陸游
朝代：宋

霏霏亂點暗朝光，蓛蓛奇聲度野塘。
一浦未輸新漲緑，四郊聊壓旱塵黄。
風生團扇清無暑，衣覆熏籠潤有香。
竹屋茆簷得奇趣，不須殿閣詠微涼。
四鼓出嘉會門赴南郊齋宫
作者：陸游
朝代：宋

客逰梁益半吾生，不死還能見太平。
初喜夢魂朝帝所，更驚老眼看都城。
九重宫闕晨霜冷，十里樓臺落月明。
白髮蒼顔君勿笑，少年慣聽舜韶聲。
四鼓酒醒起步庭下
作者：陸游
朝代：宋

酒解夜過半，出門步中庭。
天高河漢白，月淡烟霧青。
重滴竹杪露，踈見樹罅星。
壊甃啼寒螀，深竹明孤螢。
秋晚雖未霜，蠧葉時自零。
四序逝不留，慨然感頽齡。
平生茅一把，不博带萬釘。
鴟溝謝拍拍，鴻路追冥冥。
因王給事回使奉寄
作者：陸游
朝代：宋

雨昏郡郭連三日，吏報江流忽數回。
正嘆舩如天上坐，那知人自日邊来。
臂弓腰箭身今老，航海梯山運已開。
漢冦不應常自守，期公決策畫雲臺。
困甚戲書
作者：陸游
朝代：宋

官如枝頭乾，不受雨露恩。
身如水上浮，泛泛寜有根。
刈茆以苫屋，縛柴以爲門。
故人分祿米，鄰父餉魚飱。
前門吏徴租，後門質襦禈。
不敢謀歲月，且復支朝昏。
雨餘幽花拆，亦可侑清尊。
吾生信已乎，終老此山村。
園中
作者：陸游
朝代：宋

殘菊無復花，遊蜂抱枯叢。
我老復多疾，寄迹窮巷中。
開門無客至，安取樽不空。
夕陽挂高樹，此日還匆匆。
園中
作者：陸游
朝代：宋

稚竹侵簷綠，新桐覆井凉。
閑身少羈束，隨處得徜徉。
山鵲惺惚語，藤花掩冉香。
吾詩有餘思，小復立西廂。
園中
作者：陸游
朝代：宋

霜凋櫸柳枝無葉，風拆安榴子滿房。
冬日園林元自好，老人懷抱自多傷。
園中作
作者：陸游
朝代：宋

幽禽啼不去，紅蕊落還開。
意適時時醉，身閑日日來。
著書增水品，披句覓榿栽。
消息吾兒近，扶衰又上臺。
園中作
作者：陸游
朝代：宋

湖曲舊誅茆，松陰近結巢。
安閑多熟睡，衰退少新交。
雨漬丁香結，春生豆蔻梢。
良晨不把酒，新燕解相嘲。
園中作
作者：陸游
朝代：宋

疏籬圍中庭，野水赴方塘。
春雨路易乾，徐步蹋夕陽。
艷艷紅杏梢，忽已占年光。
我老來日短，乃復不自量。
接花待其成，鄰里共笑狂。
萬事孰能料，社櫟老不僵。
磊磊盤中果，安知不獲嘗。
作詩遣閑愁，一笑無留觴。
園中作
作者：陸游
朝代：宋

紗巾一幅立斜陽，本尚無閑况有忙。
鷄犬往來空自得，禽魚翔泳各相忘。
欲衰莎草無多綠，未落梧桐已半黄。
徂歲匆匆成絕嘆，瓦溝行復見新霜。
園中作二首·其一
作者：陸游
朝代：宋

誰采桄榔寄一枝，北來萬里爲扶衰。
風光最愛初寒候，懷抱殊勝未老時。
閑引微泉成曲澗，盡除枯蔓補疏籬。
花前自笑童心在，更伴群兒竹馬嬉。
園中作二首·其二
作者：陸游
朝代：宋

病侵衰境頻須藥，日漏寒雲旋作晴。
幽鳥喚回殘枕夢，蠻童扶下野堂行。
書生本自安窮處，豐歲何妨樂太平。
新買西村兩黄犢，閑招鄰曲議春耕。
園中偶題四首·其一
作者：陸游
朝代：宋

綠衣粲粲咮微丹，映葉穿枝立畫欄。
莫戀主人驚不去，五陵年少有金丸。
園中偶題四首·其三
作者：陸游
朝代：宋

憶向彭州取牡丹，蠟封馳騎露初乾。
如今歷盡人間事，縱有姚黄亦懶看。
園中偶題四首·其二
作者：陸游
朝代：宋

春深無處不春風，數樹桃花乃爾紅。
鶯蝶紛紛自常事，不應也著白頭翁。
園中偶題四首·其四
作者：陸游
朝代：宋

九日春陰一日晴，不堪風駕浪花生。
畫船欲解還歸卧，寂寂窗扉聽鳥聲。
園中對酒作
作者：陸游
朝代：宋

傴僂衰翁雪滿顛，愛花耽酒似當年。
雖無錦障七十里，也有青銅三百錢。
數掩竹籬分小徑，一泓沙井貯寒泉。
栽紅接白株株活，坐擁春工太半權。
園中小飲
作者：陸游
朝代：宋

此老胸中萬頃寛，小園幽徑日追歡。
寜教酒欠尋常債，恥就人求本分官。
高柳陰濃烟欲暝，叢花紅濕露初溥。
要知澤國年光晚，已過清明尚淺寒。
園中小飲
作者：陸游
朝代：宋

造物佚我老，畀以江湖寬。
俯仰六年間，得請兩挂冠。
鬢毛雖蕭颯，脚力未蹣跚。
記書過十張，噉飯空一簞。
開歲忽兩月，感此春事殘。
杏靨笑牆頭，鶯聲入雲端。
掃地設菅席，相與勸加餐。
村酒瀉濁清，野果嘗甘酸。
鄰里語蟬聯，兒孫話團欒。
雖無萬錢筯，浩歌有餘歡。
園中把酒示鄰曲二首·其一
作者：陸游
朝代：宋

畏途半世困風波，老返家山得已多。
野餉雖無食指動，村醅也解醉顔酡。
夢殘正欲還君枕，棋罷那知爛客柯。
松菊未荒風月在，應容老子且婆娑。
園中把酒示鄰曲二首·其二
作者：陸游
朝代：宋

煮豆烹蔬當果殽，固應杯酌盡陶匏。
池塘瀲瀲荷浮葉，門巷陰陰筍放梢。
三畝荒園存故業，一編蠹簡得深交。
弊廬經雨穿將徧，欲向村東自割茅。
園中晚興
作者：陸游
朝代：宋

世故誰能必，書生妄自期。
年光卷中過，心事鬢邊知。
零落花隨水，輪囷筍突籬。
晚晴山盡出，徙倚獨移時。
園中晚飯示兒子
作者：陸游
朝代：宋

一飽何心慕萬鍾，小園父子自相從。
蚍蜉布陣雨將作，蛺蝶成團春已濃。
澗底束薪供晚爨，街頭糴米續晨舂。
盤餐莫恨無兼味，自繞荒畦摘芥菘。
園中書觸目
作者：陸游
朝代：宋

氣候今年晚，濃霜始此回。
殘梧未全槁，晚菊有初開。
烏桕先楓赤，寒鴉後雁來。
西窗夕陽暖，摘橘薦新醅。
園中歸戲作
作者：陸游
朝代：宋

醉裏来尋澗上花，已飄殘雪散餘霞。
麯生也解欺人老，風伯無端妬物華。
不恨童心伴蜂蝶，但愁病眼厭風沙。
歸来隱几東窗下，一卷黄庭送日斜。
園中秋夕
作者：陸游
朝代：宋

季秋哉生明，風露正凄冷。
放翁澹無事，樂此清夜永。
饑鷹棲不穩，勁翅起東嶺。
湖邊千樹柳，何處寄幽影。
人生寓宇內，俯仰一炊頃。
此心無愧負，簞食均五鼎。
許身輩稷卨，終亦輸箕潁。
天風倘可乘，采蓮登玉井。
園中絕句二首·其一
作者：陸游
朝代：宋

梅花重壓帽簷偏，曵杖行歌意欲仙。
後五百年君記取，斷無人似放翁顛。
園中絕句二首·其二
作者：陸游
朝代：宋

溪北溪南飛白鷗，夕陽明處見漁舟。
憑誰爲剪機中素，畫取天涯一片秋。
園中觀草木有感
作者：陸游
朝代：宋

木筆枝已空，玉簪殊未花。
赬桐時更晚，春盡始萌芽。
老人多感慨，俯仰悲歲華。
兩曜如奔輪，疾去不可遮。
城頭插雙旗，疊鼓催清笳。
兀然一室間，不復過鄰家。
午睡或至暮，亂髮垂髿髿。
所嗟瘦僧死，莫致茶山茶。
園中賞梅二首·其一
作者：陸游
朝代：宋

閱盡千葩百卉春，此花風味獨清真。
江邊曉雪愁欲語，馬上夕陽香趁人。
慰眼紅苞初報信，回頭青子又生仁。
覊遊偏覺年華速，徙倚闌干一愴神。
園中賞梅二首·其二
作者：陸游
朝代：宋

行遍茫茫禹畫州，尋梅到處得閑遊。
春前春後百回醉，江北江南千里愁。
未愛繁枝壓紗帽，最憐亂點糝貂裘。
一寒可賀君知否，又得幽香數日留。
園中雜書四首·其一
作者：陸游
朝代：宋

蕭蕭慈竹鳥呼風，宛似山光小閣東。
剩欲杖藜尋昨夢，更添紅綻緑陰中。
園中雜書四首·其三
作者：陸游
朝代：宋

筍生密密復疏疏，来看偏宜曉雨餘。
乞與人間作圖畫，幅巾短褐小籃輿。
園中雜書四首·其二
作者：陸游
朝代：宋

北窗看鏡意凄然，夢斷梁州已七年。
獵獵綵旗春日晚，不堪花外見鞦韆。
園中雜書四首·其四
作者：陸游
朝代：宋

殘花委地筍掀泥，香椀詩囊到處攜。
幽夢欲成誰喚覺，半窗斜日鷓鴣啼。
園中雜詠二首·其一
作者：陸游
朝代：宋

藝花本無多，過眼那復遺。
陰陰一園綠，佳處乃在兹。
悠然東窗下，顧與枕簟宜。
風輕竹觧籜，雨足果壓枝。
園中雜詠二首·其二
作者：陸游
朝代：宋

珍禽下上鳴，迨及清潤時。
豈惟侑我觴，亦以起我詩。
白練一團雪，來與紅練俱。
魚虎飛照水，意若愛翠裾。
園居
作者：陸游
朝代：宋

欲出還中止，微陰却快晴。
檻花栽盡活，籠鳥教初成。
身寄江湖久，心知富貴輕。
還嬰吾所證，手自寫庵名。
園廬
作者：陸游
朝代：宋

天假殘年使荷鉏，白頭父子守園廬。
四朝曾遇千齡會，七世相傳一束書。
物理從來多倚伏，人情莫遣得親疏。
功名自有英雄了，吾輩惟當憶遂初。
園蔬薦村酒戲作
作者：陸游
朝代：宋

身入今年老，囊從早歲空。
元無擊鮮事，常作啜醨翁。
菹有秋菰白，羹惟野莧紅。
何人萬錢筯，一笑對西風。
地僻
作者：陸游
朝代：宋

地僻天教養散材，流年况著鬢毛催。
青山自繞孤城去，畫角常隨晚照来。
几淨雙鈎摹古帖，甕香小啜試新醅。
乘槎不是英纏遠，無奈先生興盡回。
地僻
作者：陸游
朝代：宋

地僻臨湍瀨，門幽長綠苔。
客書疑誤達，僧刺愧虛來。
清露蘋花坼，斜陽燕子回。
自憐猶有恨，佳日對空罍。
坐客有談狄魚眼眶之美者感嘆而作
作者：陸游
朝代：宋

黄雀頭顱羞五鼎，狄魚眼眶參雋永。
兩螯何辠蟹喪軀，一臠可憐牛斷領。
霜刀斫膾幾許痛，公子方誇醉魂醒。
物生怖死與我均，碪几流丹只俄頃。
哀哉堂堂七尺身，正坐舌端成業境。
豪華只可誇僕妾，報應那知類形影。
世間擾擾何時了，一念超然差若頴。
不妨瓦缽飽晚菘，更汲山泉試春茗。
城上二首·其一
作者：陸游
朝代：宋

雙雙黄犢臥斜陽，葉葉丹楓著早霜。
沙水自鳴如有恨，野花無主爲誰芳。
郫筒味釅愁濡甲，巴曲聲悲怯斷腸。
賴有生平管城子，不妨驅使荅風光。
城上二首·其二
作者：陸游
朝代：宋

濯錦豪華夢不通，巋然孤疊亂山中。
行歌滿道知人樂，露積連村見歲豐。
萬瓦新霜掃殘瘴，一林丹葉換青楓。
鵝黄名醖何由得，且醉杯中琥珀紅。
城北夜
作者：陸游
朝代：宋

端居厭孤寂，偶繫北城舟。
天地凄凉色，江湖汗漫遊。
螢光矜暗夜，蟲語報新秋。
老去功名意，青燈映布裯。
城北青蓮院方丈壁間有畫鷰子者過客多題詩予亦戲作二絕句·其一
作者：陸游
朝代：宋

一雙掠水鷰來初，萬點飛花社雨餘。
辛苦成巢君勿笑，從來吾亦爱吾廬。
城北青蓮院方丈壁間有畫鷰子者過客多題詩予亦戲作二絕句·其二
作者：陸游
朝代：宋

明窗短壁拂蛛絲，常是江邉送客時。
留滯錦城生白髮，不如巢燕有歸期。
城南
作者：陸游
朝代：宋

城南亭榭鎖閑坊，孤鶴歸飛只自傷。
塵漬苔侵數行墨，爾來誰爲拂頹牆。
城南上原陳翁以賣花爲業得錢悉供酒資又不能獨飲逢人輙强與共醉辛亥九月十二日偶過其門訪之敗屋一間妻子饑寒而此翁已大醉矣殆隱者也爲賦一詩
作者：陸游
朝代：宋

君不見會稽城南賣花翁，以花爲糧如蜜蠭。
朝賣一株紫，暮賣一枝紅。
屋破見青天，盎中米常空。
賣花得錢送酒家，取酒盡時還賣花。
春春花開豈有極，日日我醉終無涯。
亦不知天子殿前宣白麻，亦不知相公門前築堤沙。
客來與語不能答，但見醉髮覆面垂髿髿。
城南尋梅得絕句四首·其一
作者：陸游
朝代：宋

老子今年懶賦詩，風光料理鬢成絲。
青羊宮裏春來早，初見梅花第一枝。
城南尋梅得絕句四首·其三
作者：陸游
朝代：宋

青烟漠漠暗西村，問訊梅花置一尊。
冷淡生涯元不惡，却嫌歌吹合江園。
城南尋梅得絕句四首·其二
作者：陸游
朝代：宋

黯淡江天雪欲飛，竹籬數掩傍苔磯。
清愁滿眼無人說，折得梅花作伴歸。
城南尋梅得絕句四首·其四
作者：陸游
朝代：宋

籬邊細路竹間庵，一段風流擅劍南。
吾國以香爲佛事，客來試向鼻端參。
城南王氏荘尋梅
作者：陸游
朝代：宋

涸池積槁葉，茆屋圍疏籬。
可憐庭中梅，開盡無人知。
寂莫終自香，孤貞見幽姿。
雪點滿緑苔，零落尚爾奇。
我來不須晴，微雨正相宜。
臨風兩愁絕，日暮倚笻枝。
城南道中有感
作者：陸游
朝代：宋

行李蕭然一束書，城南觸目更愁予。
市門乞食僧持鉢，關路哦詩客跨馿。
殘髮無多真已矣，名山未去獨何歟。
芒鞋可買身猶健，紅樹青霜十月初。
城東
作者：陸游
朝代：宋

出郭溶溶細縠波，平生此地幾經過。
祭餘野廟啼烏樂，酒賤村墟醉叟多。
亭午疏鐘離石佛，斂昏微雨泊曹娥。
采蓮艇子愁衣溼，不爲人家惜綠荷。
城東逆旅
作者：陸游
朝代：宋

店家乞火燎征衣，濕竹生薪不受吹。
更甚從戎戍邊日，正如隨計入關時。
百年擾擾夢相似，萬事悠悠心自知。
賴有床頭周易在，不妨清坐忍朝饑。
城東醉歸深夜復呼酒作此詩
作者：陸游
朝代：宋

冬夜走馬城東回，追風逐電何雄哉。
五門鼓動燈火閙，意氣忽覺如章臺。
歸來脱靴靴滿霜，月明如水浸野堂。
梅花滿手不可負，催熾獸炭傳清觴。
書生所懷未易料，會與君王掃燕趙。
只愁漸老不禁寒，臥載輜車君勿笑。
城東馬上作二首·其一
作者：陸游
朝代：宋

古寺名園處處行，翩然南陌復東城。
手柔弓燥獵徒喜，耳熱酒酣詩興生。
月似有情迎馬見，鶯如相識向人鳴。
摩挲病眼還三嘆，猶擬中原看太平。
城東馬上作二首·其二
作者：陸游
朝代：宋

割鮮藉草醉春醪，仰看鳴髇百尺高。
杜老何妨希稷禹，孔明本自陋袁曹。
邉頭插羽無傳檄，篋裏盤鵰有舊袍。
寄語長安衆年少，妓圍不似獵圍豪。
城西接待院後竹下作
作者：陸游
朝代：宋

水邊小丘因古城，上有巨竹數百箇。
一徑蛇蟠不容脚，平處乃可十客坐。
裊裊共看風枝舞，簌簌時聽春籜墮。
古佛不粧香火冷，瘦僧如腊袈裟破。
門前西去長安路，日夜舳艫衘尾過。
老夫本乏臺省姿，且就清陰曲肱臥。
城西晚眺
作者：陸游
朝代：宋

嫋嫋城笳咽，熒熒漁火青。
霜凋兩岸柳，水浸一天星。
靜看船歸浦，遥聞雁落汀。
倚闌幽興極，不敢恨飄零。
埭北
作者：陸游
朝代：宋

烟村湖埭北，魚市廟壖東。
急雨時時作，輕舟浦浦通。
薪芻聚津口，簫鼓鬧林中。
烏桕禁愁得，來朝數葉紅。
埭西小聚
作者：陸游
朝代：宋

瓦盎盛蠶蛹，沙𩰮煮麥人。
三家小聚落，兩姓世婚姻。
父老衣冠古，閭閻風俗淳。
不應陶靖節，獨號葛天民。
堂中以大盆漬白蓮花石菖蒲翛然無復暑意睡起戲書
作者：陸游
朝代：宋

海東銅盆面五尺，中貯澗泉涵淺碧。
豈惟冷浸玉芙蕖，青青菖蒲絡奇石。
長安火雲行日車，此間暑氣一點無。
紗幮竹簟睡正美，鼻端雷起驚僮奴。
覺来隱几日初午，碾就壑源分細乳。
却拈燥筆寫新圖，八幅冰綃瘦蛟舞。
堂東小室深丈袤半之戲作
作者：陸游
朝代：宋

小室舍東偏，滿窗朝日妍。
研池生細浪，香岫起微烟。
欲極圖書樂，少須冰雪天。
猶勝禪榻上，僅僅占三椽。
堅頑
作者：陸游
朝代：宋

小市朝行藥，明燈夜讀書。
雖殊带箭鶴，要是脫鈎魚。
有飯已多矣，無衣亦晏如。
堅頑君勿怪，豈失遂吾初。
塊坐齋中有感
作者：陸游
朝代：宋

敗席凝塵懶拂除，况能作意去庭蕪。
讀書眼力衰難强，對酒心情薄欲無。
野寺鍾魚思下擔，山郵鞍馱憶登途。
頹然坐睡誰驚覺，寂寞西窗日又晡。
塔子磯
作者：陸游
朝代：宋

塔子磯前艇子横，一窗秋月爲誰明。
青山不減年年恨，白髮無端日日生。
七澤蒼茫非故國，九歌哀怨有遺聲。
古來撥亂非無策，夜半潮平意未平。
塗毒策禪師真贊二首·其二
作者：陸游
朝代：宋

塗毒不自讚，留待三山老。
試問卿上人，讚好莫讚好。
海中忽起劫初風，北斗柄折須彌倒。
塞上
作者：陸游
朝代：宋

塞上今年有事宜，將軍承詔出全師。
精金錯落八尺馬，刺繡鮮明五丈旗。
上谷飛狐傳號令，蕭關積石列城陴。
不應幕府無班固，早晚燕然刻頌詩。
塞上曲
作者：陸游
朝代：宋

三尺鐵如意，一枝玉馬鞭。
笑把出門去，萬里行無前。
當道何崔嵬，云是玉門關。
方當置屯守，征人何時還。
馬色如雜花，鎧光若流水。
肅肅不敢譁，遥望但塵起。
日落戍火青，烟重塞垣紫。
回首五湖秋，西風開芡觜。
塞上曲
作者：陸游
朝代：宋

茫茫大磧吁可嗟，暮春積雪草未芽。
明月如霜照白骨，惡風卷地吹黄沙。
駞鳴喜見泉脉出，雁起低傍寒雲斜。
窮荒萬里無斥堠，天地自古重中華。
青氊紅錦雙奚車，上有姫人抱琵琶。
何時漠北王庭靖，千年萬年朝漢家。
塞上曲四首·其一
作者：陸游
朝代：宋

秋風獵獵漢旗黄，曉陌霜清見太行。
車載氊廬駞載酒，漁陽城裏作重陽。
塞上曲四首·其三
作者：陸游
朝代：宋

金鼓轟轟百里聲，繡旗寶馬照川明。
王師仗義從天下，莫道南兵夜斫營。
塞上曲四首·其二
作者：陸游
朝代：宋

将軍許國不懷歸，又見桑乾木葉飛。
要識君王念征戍，新秋已報賜冬衣。
塞上曲四首·其四
作者：陸游
朝代：宋

老矣猶思萬里行，翩然上馬始身輕。
玉關去路心如鐵，把酒何妨聽渭城。
壁老求笑庵詩二首·其一
作者：陸游
朝代：宋

臺省諸公六出奇，江湖狂客一生癡。
無人爲問淨光老，撫掌掀髯端爲誰。
壁老求笑庵詩二首·其二
作者：陸游
朝代：宋

車馬往來塵暗天，淨光欣喜接諸賢。
半甌春茗無多費，且結來生一笑緣。
壬子九日登山小酌
作者：陸游
朝代：宋

老懷多感驚佳節，病骨宜寒喜薄霜。
玉膾韲中橙尚綠，彩猫餻上菊花黄。
幾年虛負登高興，何許重尋落帽狂。
淺酌易醒歸薄暮，又成支枕獨焚香。
壬子八月癸夘大風雨拔木飄瓦通夕不能寐
作者：陸游
朝代：宋

我昔浮江坐貪快，六十幅蒲船尾挂。
惡風吹到馬當祠，出沒蜿蜒舞澎湃。
舟人失色急倒檣，共上蘆灣望祠拜。
風雲晝晦性命憂，更復何心問薪菜。
顛危僅免葬魚腹，至今常抱垂堂戒。
豈知風雨有兹夕，屋破窗鳴紛百怪。
直疑屋外即長江，九轉得生那可再。
正襟黙坐徐自思，忠信固可當喪敗。
鬼神雖惡技有窮，卷地破山真一噫。
明朝倚杖看晴雲，兹夕驚心復何在。
壬子除夕
作者：陸游
朝代：宋

前村後村燎火明，東家西家爆竹聲。
老逢新正幸強健，却視徂歲何崢嶸。
兒時祝身願事主，談笑可使中原清。
豈知一出踐憂患，斂縮豈復希功名。
雪霜滿鬢覺死近，節物到眼空嘆驚。
蠶官社公正暖熱，春盤儺鼓爭施行。
蓬門車馬所不至，山僧野叟相逢迎。
嗚呼吾曹見事晚，古俗實在蚩蚩氓。
茆簷一笑語兒子，明當滿奉屠蘇觥。
壬寅新春
作者：陸游
朝代：宋

半生常是道邊人，歲晚初收事外身。
濁酒一杯聊永日，小園三畝亦新春。
尚無枕寄邯鄲夢，那有衣沾京洛塵。
門外烟波三百里，此心惟與白鷗親。
壬戌正月十四日
作者：陸游
朝代：宋

老子居然健，上元如許晴。
湖平波不起，天闊月徐行。
散髮漁舟穩，臨風野笛清。
安能擁笳鼓，萬里將幽并。
壬辰十月十三日自閬中還興元遊三泉龍門十一月二日自興元適成都復攜兒曹往遊賦詩
作者：陸游
朝代：宋

勝地惜輕别，短笻成後遊。
門呀一境異，木落四山秋。
野鴿翔深竇，蟠蛟擅古湫。
棧危縈峭壁，橋逈跨奔流。
白雨穿林至，腥風卷地浮。
真成起衰病，不但洗孤愁。
登陟知難再，吟哦爲小留。
回頭即萬里，雪滿戴谿舟。
壯士吟次唐人韵
作者：陸游
朝代：宋

士厭貧賤思起家，富貴何在髮已華。
不如爲國戍萬里，大寒破肉風卷沙。
誓捐一死報天子，兜鍪如箕鎧如水。
男兒墮地射四方，安能山棲效園綺。
塞雲漠漠黄河深，凉州新城高十尋。
風餐露宿寧非苦，且試平生鐵石心。
壽考如富貴
作者：陸游
朝代：宋

壽考如富貴，初亦不自知。
邂逅偶不死，亦或至期頤。
予少多疾恙，五十已遽衰。
齒摇頷鬚白，蕭然蒲柳姿。
俛仰忽二紀，卧病實半之。
富貴不可求，壽亦豈汝私。
萬事付自然，孰爲樂與悲。
惟當老益學，易簀以爲期。
夏中雜興六首·其一
作者：陸游
朝代：宋

梳髮高舂後，投床甲夜初。
語艱愁對客，手倦怕催書。
美睡那思覺，甘餐不願餘。
更應慚造化，無事到幽居。
夏中雜興六首·其三
作者：陸游
朝代：宋

出赴盟鷗社，歸尋夢蝶床。
愚爲度世術，閑是養生方。
休歇書中癖，消磨酒後狂。
遠遊亦已矣，不復解輕裝。
夏中雜興六首·其二
作者：陸游
朝代：宋

小響風吹葉，微痕雨點池。
興來閑弄笛，客散自收棋。
忽忽尋殘夢，時時足小詩。
出門俄已暮，忘却野人期。
夏中雜興六首·其五
作者：陸游
朝代：宋

心慕羲農世，躬行黄老言。
采椽聊築舍，橫木即爲門。
短髮冠龜屋，空床枕竹根。
從來薄世味，染指肯嘗黿。
夏中雜興六首·其六
作者：陸游
朝代：宋

遣信邀鄰父，隨宜具小餐。
草燔豚肉美，甕壓酒醅渾。
易致商山皓，難招楚澤魂。
嗟予亦衰矣，心事與誰論。
夏中雜興六首·其四
作者：陸游
朝代：宋

處世如灰冷，持心似砥平。
盤餐無宿戒，香火有常程。
樵父供藜杖，陶人售瓦檠。
經旬常苦雨，嘯傲送餘生。
夏五月方閔雨忽大風雨三日未止二首·其一
作者：陸游
朝代：宋

海風一夕狂拔木，山雨三朝猛穿屋。
向來望雲眼欲枯，雨甚還憂敗嘉穀。
今年旱勢連吳中，吾州乃獨勞神龍。
稽首龍公要斟酌，收雲歸山水歸壑。
夏五月方閔雨忽大風雨三日未止二首·其二
作者：陸游
朝代：宋

五月晝晦天欲雨，街中人面不相睹。
風聲撼山翻怒濤，雨點飛空射强弩。
一雨三日姑可休，龍其玩珠歸故湫。
千里連雲慶多稼，牲肥酒香作秋社。
夏初湖村雜題八首·其一
作者：陸游
朝代：宋

市遠村深客到稀，草堂終日掩柴扉。
釀成新蜜蜂兒靜，分盡殘泥燕子歸。
夏初湖村雜題八首·其七
作者：陸游
朝代：宋

幽禽兩兩已成巢，新竹森森漸放梢。
稻壟作陂先蓄水，野堂防漏却添茅。
夏初湖村雜題八首·其三
作者：陸游
朝代：宋

寒泉自換菖蒲水，活火閑煎橄欖茶。
自是閑人足閑趣，本無心學野僧家。
夏初湖村雜題八首·其二
作者：陸游
朝代：宋

嫩日輕風夏未深，曲廊倚杖得閑吟。
地偏草茂無人迹，一對茭雞下綠陰。
夏初湖村雜題八首·其五
作者：陸游
朝代：宋

胎髮茸茸漆不如，夏初安健勝春初。
雙瞳懶看公卿面，却解燈前讀細書。
夏初湖村雜題八首·其八
作者：陸游
朝代：宋

門巷蕭條長綠苔，經旬清坐罷傳杯。
麴生風味那忘得，少待吾家芍藥開。
夏初湖村雜題八首·其六
作者：陸游
朝代：宋

從來抵死愛湖山，敢料天教半世閑。
杜曲桑麻雖苦薄，灞橋風雪如相關。
夏初湖村雜題八首·其四
作者：陸游
朝代：宋

日落溪南生暮烟，幅巾蕭散立橋邊。
聽殘賽廟鼕鼕鼓，數盡歸村隻隻船。
夏四月渴雨恐害布種代鄉鄰作插秧歌
作者：陸游
朝代：宋

浸種二月初，插秧四月中。
小舟載秧把，往来疾於鴻。
吳鹽雪花白，村酒粥面濃。
長歌相贈答，宛轉含豳風。
日暮飛槳歸，小市鼓鼕鼕。
起居問尊老，勤儉教兒童。
何人采此謡，爲我告相公。
不必賜民租，但願常年豐。
夏夜
作者：陸游
朝代：宋

乞骸安晚節，養疾卧空村。
月暗梟鳴樹，船歸犬吠門。
藜羹加糝美，黍酒带醅渾。
稚子能勤學，燈前與細論。
夏夜
作者：陸游
朝代：宋

六尺筇枝膝上橫，中庭岸幘聽鼉更。
露零金掌漢宮曉，月度銀河秦塞明。
菡萏晚花香未減，梧桐病葉墮無聲。
關河又見新秋近，屈指流年一嘆驚。
夏夜
作者：陸游
朝代：宋

散髮荒池上，秋聲滿綠蒲。
磷飛乘月暗，梟語似人呼。
學問無新得，功名負壯圖。
拾薪炊麥飯，隨事且枝梧。
夏夜
作者：陸游
朝代：宋

酒力初消睡未厭，卧看香縷繞疏簾。
月高棲鵲重移樹，風勁流螢自入簷。
長夏迢迢秋尚遠，孤愁冉冉病相兼。
老人本是山中客，掃迹元非畏楚鉗。
夏夜
作者：陸游
朝代：宋

風便更漏明，室虛蚊蚋靜。
筋骸日益衰，厭事樂幽屏。
清燈北窗下，突兀寫孤影。
進學無新功，賦詩聊自警。
夏夜不寐有賦
作者：陸游
朝代：宋

急雨初過天宇濕，大星磊落纔數十。
饑鶻掠簷飛磔磔，冷螢墮水光熠熠。
丈夫無成忽老大，箭羽凋零劍鋒澀。
徘徊欲睡復起行，三更猶凭闌干立。
夏夜二首·其一
作者：陸游
朝代：宋

露溼芙蕖冷，月明薝蔔香。
殘醉吹欲無，颼颼髮根凉。
豈惟棄世事，形影亦相忘。
空憶南山下，新秋射虎場。
夏夜二首·其一
作者：陸游
朝代：宋

鳴蜩斷復續，宿鳥久始安。
觸熱汗沾衣，暮夜猶未乾。
梧桐獨知秋，一葉墮井闌。
行矣戒碪杵，四序環無端。
夏夜二首·其二
作者：陸游
朝代：宋

我昔在南鄭，夜過東駱谷。
平川月如霜，萬馬皆露宿。
思從六月師，關輔談笑復。
那知二十年，秋風枯苜蓿。
夏夜二首·其二
作者：陸游
朝代：宋

落月不滿窗，驚鵲屢移樹。
沉憂少睡眠，亦以衰疾故。
五更忽作夢，立馬青衣渡。
白首厭山村，郵亭憶征步。
夏夜四首·其一
作者：陸游
朝代：宋

夏夜忽已半，東岡月初生。
起行遶庭樹，愛此露滴聲。
漂流憶安臥，局促念遐征。
幽懷誰晤語，華觴還自傾。
夏夜四首·其一
作者：陸游
朝代：宋

夏夜誰知亦自長，幽居渺在水雲鄉。
月侵竹簟清無暑，風度衣篝潤有香。
棲鵲自驚移別樹，流螢相逐過橫塘。
放翁尚苦餘酲在，細綆銅瓶落井床。
夏夜四首·其三
作者：陸游
朝代：宋

展轉紗幮睡不成，一藤扶憊繞廊行。
月昇雙鵲移枝宿，露下孤螢綴蔓明。
汲井忽驚人已起，開門堪嘆事還生。
羽衣道帽從吾好，柏子烟中起磬聲。
夏夜四首·其三
作者：陸游
朝代：宋

庭荒蔓草長，堂豁爽氣入。
悠然推枕起，聊作倚杖立。
飛螢亦避雨，黏棟光熠熠。
南鄰輸税歸，小婦愁夜汲。
夏夜四首·其二
作者：陸游
朝代：宋

山崦風生鵩嘯悲，柴門月上樹陰移。
熏衣汗雨初乾後，把卷蚊雷不動時。
孤悶難禁終歲病，浮生易滿百年期。
釣竿只待清秋近，一棹烟波信所之。
夏夜四首·其二
作者：陸游
朝代：宋

螢火喜暗庭，桐葉矜冷雨。
幽人悄不寐，獨夜誰與處。
乾坤信無情，歲月遽如許。
明發視鏡中，鬢絲添幾縷。
夏夜四首·其四
作者：陸游
朝代：宋

結屋在郊墟，翛然謝炎熾。
窗扉故闃寂，水竹亦幽邃。
飛蟲望燈集，栖燕衝雨至。
石枕與葛幮，美哉今夕睡。
夏夜四首·其四
作者：陸游
朝代：宋

龜息綿綿破五更，起扶藤杖並南榮。
擇栖孤鵲尚三匝，司旦老雞俄一鳴。
移坐徐看山月吐，脫巾聊受水風清。
不知竟是真仙未，夜夜神遊白玉京。
夏夜大醉醒後有感
作者：陸游
朝代：宋

少時酒隐東海濵，結交盡是英豪人。
龍泉三尺動牛斗，陰符一編役鬼神。
客逰山南夜望氣，頗謂王師當入秦。
欲傾天上河漢水，盡洗關中戰士塵。
那知一旦事大繆，騎驢劍閣霜毛新。
却將覆氊草檄手，小詩點綴西州春。
素心雖願老巖壑，大義未敢忘君臣。
鷄鳴酒解不成寐，起坐肝膽空輪囷。
夏夜對月
作者：陸游
朝代：宋

薄雲歸欲盡，殘雨久猶滴。
月入疏林間，庭戶粲珠璧。
梅天苦蒸鬰，爽氣始此夕。
豈無一舴艋，放浪江天碧。
散髮黄鶴樓，醉弄白玉笛。
真當舞魚龍，詎止裂金石。
夏夜暑毒不少解起坐庭中二首·其一
作者：陸游
朝代：宋

窗間有螢過，枕上見星流。
欲睡不堪熱，長歌起飯牛。
夏夜暑毒不少解起坐庭中二首·其二
作者：陸游
朝代：宋

風從高樹下，蟲抱短莎鳴。
小據胡床坐，還扶拄杖行。
夏夜枕上
作者：陸游
朝代：宋

卧聽殘更下麗譙，雖非遥夜亦迢迢。
正令展轉無安枕，猶勝龍鍾趁早朝。
夏夜泛溪至南莊復回湖桑歸
作者：陸游
朝代：宋

不求奇骨可封侯，但喜枯腸不貯愁。
數點殘燈沽酒市，一聲柔櫓採菱舟。
元知澤國偏宜夜，已就天公探借秋。
歸過三更風露重，紗巾剩覺髮颼飀。
夏夜泛舟書所見
作者：陸游
朝代：宋

山房猶復畏炎蒸，長掩柴門愧老僧。
兩槳去揺東浦月，一龕回望上方燈。
驚飛宿鳥時呼侣，騰起長魚有脱罾。
夜半歸來步松影，真成赤脚踏層冰。
夏夜納凉
作者：陸游
朝代：宋

河漢微茫月漸低，風聲正在草堂西。
莎根唧唧蟲相吊，木末翻翻鵲未栖。
屯甲近聞如積水，守關不假用丸泥。
孤臣報國嗟無地，只有東皋更飽犁。
夏夜舟中聞水鳥聲甚哀若曰姑惡感而作詩
作者：陸游
朝代：宋

女生藏深閨，未省窺牆藩。
上車移所天，父母爲它門。
妾身雖甚愚，亦知君姑尊。
下床頭雞鳴，梳髻著襦裙。
堂上奉灑掃，厨中具盤飱。
青青摘葵莧，恨不美熊蹯。
姑色少不怡，衣袂濕泪痕。
所冀妾生男，庶幾姑弄孫。
此志竟蹉跎，薄命来讒言。
放棄不敢怨，所悲孤大恩。
古路傍陂澤，微雨鬼火昏。
君聽姑惡聲，無乃譴婦魂。
夏夜讀書自嘲
作者：陸游
朝代：宋

事業無成去日遒，只今身世付滄洲。
風烟慘慘菰蒲老，星斗離離河漢流。
寂寞書生學奇字，窮愁客子著春秋。
白頭自苦君無笑，骨朽成塵志未休。
夏夜起坐南亭達曉不復寐
作者：陸游
朝代：宋

風露青冥近九秋，脫巾扶杖冷颼飀。
曲闌影外巴山月，畫角聲中楚塞愁。
巢燕並棲高棟穩，潛魚時躍小池幽。
悠然坐待江城曉，紅日將昇碧霧浮。
夏夜風雨極凉枕上口占
作者：陸游
朝代：宋

北窗八尺卧文藤，夜雨生凉洗鬰蒸。
裊裊清愁縈斷角，悠悠孤夢伴殘燈。
羸軀垂老嗟焉往，公論猶存似可憑。
聊向斯文圖不朽，未甘粥飯學山僧。
夏日
作者：陸游
朝代：宋

例謝門前客，深藏篋裏書。
衣穿但重補，飯足不求餘。
山溜鳴庭際，藤陰接屋除。
何勞厭三伏，俯仰即秋初。
夏日
作者：陸游
朝代：宋

入戶桐陰漸覆床，乍敷笛簟北窗凉。
筇枝倚壁知身健，衣焙殘香覺日長。
雨霽斷雲時聚散，風來纖草久低昂。
蝶衣粉溼猶飛懶，小駐闌干就夕陽。
夏日
作者：陸游
朝代：宋

柴扉晝掩竹林幽，坐使炎天變素秋。
扇月團團似初滿，簟波細細欲平流。
朋儕零落關河阻，疾病沉綿歲月遒。
賴有澄湖常在眼，虎頭不用畫滄洲。
夏日
作者：陸游
朝代：宋

燕子生雛梅子黄，斷雲殘雨過林塘。
孤舟正作笭箵夢，九陌難隨褦襶忙。
團扇興來閑弄筆，寒泉漱罷獨焚香。
太平處處熏風好，不獨宮中愛日長。
夏日
作者：陸游
朝代：宋

病退身初健，時清吏更休。
渴蜂窺硯水，慵燕息簾鈎。
碁局每坐隱，屏山時臥遊。
真成愛長日，未用憶新秋。
夏日
作者：陸游
朝代：宋

赤日黄塵褦襶忙，放翁湖上獨相羊。
竹梢露滴驚殘夢，荷盖風翻送早涼。
暑用酒逃猶有待，熱憑静勝更無方。
空齋一榻翛然卧，閑看衣篝起篆香。
夏日
作者：陸游
朝代：宋

赫赫炎威日正中，冰紈笛簟欲無功。
一心願伴沙頭鷺，百計難呼木杪風。
纖手削瓜刀似水，小罌分酒盞如空。
洗心幸有高樓月，少待寒光出海東。
夏日三首·其一
作者：陸游
朝代：宋

微風過中庭，庭樹颯有聲。
穿簾徐入座，巾屨有餘清。
夏日三首·其三
作者：陸游
朝代：宋

呼兒整吾駕，駕言返林廬。
可使臨老眼，常親吏文書。
夏日三首·其二
作者：陸游
朝代：宋

展畫發古香，弄筆娛晝寂。
是中亦何好，使我喜忘食。
夏日五首·其一
作者：陸游
朝代：宋

將雛燕子漸離巢，過母龍孫已放梢。
日出並湖初曬網，雨餘乘屋旋添茅。
家貧舊業元知廢，身老微官久合拋。
莫恨門前車馬絕，豈無農圃與論交。
夏日五首·其三
作者：陸游
朝代：宋

吳中五月暑猶微，竟日南堂坐掩扉。
綠樹露香鶯獨語，畫廊風惡燕雙歸。
三千界內人人錯，七十年來念念非。
投老萬緣俱掃盡，從今僧亦不須依。
夏日五首·其二
作者：陸游
朝代：宋

過眼春光久已空，曬絲擣麥又匆匆。
新泥滿路梅黄雨，古木號山月暈風。
角黍茭新間樽俎，靈符墨溼照房櫳。
歲華不爲衰翁駐，且付餘生一笑中。
夏日五首·其五
作者：陸游
朝代：宋

梅雨初收景氣新，太平阡陌樂閑身。
陂塘漫漫行秧馬，門巷陰陰挂艾人。
白葛烏紗稱時節，黄雞綠酒聚比鄰。
掀髯一笑吾真足，不爲無錐更嘆貧。
夏日五首·其四
作者：陸游
朝代：宋

雨斷雲歸旋作晴，尚餘紅溼在簾旌。
燕雛掠地飛無力，梅子臨池墜有聲。
米粣解包供午餉，萍齏傍枕析朝酲。
此翁不負頑軀處，捫腹時時繞舍行。
夏日五鼓起戲書
作者：陸游
朝代：宋

老雞喔喔桑樹顛，明星磊磊茅屋邊。
我興視夜不復眠，坐看朝暾浴虞淵。
開窗清風来穆然，拂几洗研整蠧編。
火雲崔嵬忽滿天，安得羲和徐著鞭。
夏日六言四首·其一
作者：陸游
朝代：宋

退士自應客少，幽居不厭椽低。
未說盤堆玉膾，且看臼搗金齏。
夏日六言四首·其三
作者：陸游
朝代：宋

溪漲清風拂面，月落繁星滿天。
數隻船橫浦口，一聲笛起山前。
夏日六言四首·其二
作者：陸游
朝代：宋

醉面貪承夕露，釣竿喜近秋風。
借問孤舟何處，深入芙蕖浦中。
夏日六言四首·其四
作者：陸游
朝代：宋

我是百年遺老，掃空一夢浮名。
未到終南二華，且入天台四明。
夏日北榭賦詩奕棋欣然有作
作者：陸游
朝代：宋

異事嚴州省見稀，幅巾闌角立多時。
青林白鳥自成畫，急雨好風當有詩。
酷信醫方逢酒怯，強驅吏牘坐衙遲。
悠然笑向山僧說，又得浮生一局棋。
夏日十二首·其一
作者：陸游
朝代：宋

暑雨初晴晝漏遲，江鄉樂事有誰知。
村村壟麥登場後，戶戶吳蠶坼簇時。
夏日十二首·其一〇
作者：陸游
朝代：宋

側卧橫眠百不知，軒窗寂寂雨絲絲。
豈無布襪青鞋興，過却梅天出未遲。
夏日十二首·其一一
作者：陸游
朝代：宋

幽花婭姹開還斂，小蝶翩翾去復留。
貪睡畸翁俱不領，被人錯喚作閑愁。
夏日十二首·其一二
作者：陸游
朝代：宋

山下柴荆晝不開，苔生古井暗楸槐。
新詩哦罷閑無事，移取藤床睡去來。
夏日十二首·其七
作者：陸游
朝代：宋

斮取溪藤便作香，煉成崖蜜旋煎湯。
蕭然巾履茅堂上，不畏人間夏日長。
夏日十二首·其三
作者：陸游
朝代：宋

竹根斷作眠雲枕，木癭刳成貯酒尊。
怪怪奇奇非著意，自無俗物到山村。
夏日十二首·其九
作者：陸游
朝代：宋

蘋生洲渚微風起，梅熟園林細雨來。
咫尺柴門常懶出，不教拄杖損蒼苔。
夏日十二首·其二
作者：陸游
朝代：宋

齒髮凋零奈爾何，年光暗裏易消磨。
街槐正喜清陰密，巷柳還驚蠹葉多。
夏日十二首·其五
作者：陸游
朝代：宋

悶欲遠遊身苦懶，病思閑話客誰過。
北窗一枕差堪樂，無奈茶杯作祟何。
夏日十二首·其八
作者：陸游
朝代：宋

謝客捐書日日閑，行穿密竹卧看山。
巖前恨欠煎茶地，安得茆茨一小間。
夏日十二首·其六
作者：陸游
朝代：宋

黄葛蚊厨睡欲成，高槐陰轉暑風清。
倚床奴子垂頭坐，搖手孫兒小步行。
夏日十二首·其四
作者：陸游
朝代：宋

動身尚懶那堪事，學古無成罷讀書。
枕上側眠聽語燕，池邊小立看遊魚。
夏日四首·其一
作者：陸游
朝代：宋

颼颼風露髮根凉，月落菱歌盡意長。
分得鏡湖纔一曲，喫虧堪笑賀知章。
夏日四首·其三
作者：陸游
朝代：宋

平明一浴汗無餘，坐覺胸中合太虛。
舂玉作糜天所賜，不妨數筯進山蔬。
夏日四首·其二
作者：陸游
朝代：宋

新闢虛堂痛掃除，蕭然終日屏僮奴。
此間恐是維摩室，除却藜床一物無。
夏日四首·其四
作者：陸游
朝代：宋

草芝方出峨眉老，力比金丹似更多。
秦不及期周過曆，始知養壽在中和。
夏日小宴
作者：陸游
朝代：宋

横吹銅笛蒼龍聲，雙奏玉笙丹鳳鳴。
已判百年終醉死，要將一笑壓愁生。
旋移畫舫破山影，高捲朱簾延月明。
試問炎歊在何許，夜闌翻怯葛衣輕。
夏日幽居
作者：陸游
朝代：宋

赤日黄塵一點無，負山臨水是幽居。
爽如瑞露零仙掌，清似寒冰貯玉壺。
孤艇過時驚宿鷺，溼烟深處亂風蒲。
翛然欲棄人間去，天際聯翩誰與俱。
夏日感舊四首·其一
作者：陸游
朝代：宋

北窗枕簟卧陶翁，樹樹鳴蟬葉葉風。
睡覺殘書棲懶架，浴回細葛覆熏籠。
一藤未遂名山去，半卷還驚舊歷空。
妄想金丹君莫笑，清班曾是長仙蓬。
夏日感舊四首·其三
作者：陸游
朝代：宋

吳人那慣粟漿酸，茶碗聊霑舌本乾。
身病不堪閑客攪，日長惟憶異書看。
流年冉冉誰能駐，長夏迢迢亦已殘。
步有新船君賀我，西風先夢上嚴灘。
夏日感舊四首·其二
作者：陸游
朝代：宋

五侍仙祠兩挂冠，此生略有半生閑。
嘯歌雨笠烟蓑底，來往山村縣郭間。
一粒何當換凡骨，數杯且復駐頹顔。
胡塵掃盡知何日，不隱箕山即華山。
夏日感舊四首·其四
作者：陸游
朝代：宋

獨居無復客嘲邊，終日頹然飽即眠。
護硯小屏山縹緲，摇風團扇月嬋娟。
桐陰忽見翻雙鵲，石罅時聞落細泉。
避暑不須河朔飲，轉頭即見早秋天。
夏日晚興
作者：陸游
朝代：宋

高挂虚窗對綠池，鳥啼聲歇柳陰移。
含風珍簟閑眠處，疊雪輕衫新浴時。
泉冷甘瓜開碧玉，手香素藕罥長絲。
夕陽四面漁歌起，又赴鄰翁把釣期。
夏日晝寢夢遊一院闃然無人簾影滿堂惟燕蹋箏弦有聲覺而聞鐵鐸風響璆然殆所夢也邪因得絕句
作者：陸游
朝代：宋

桐陰清潤雨餘天，簷鐸揺風破晝眠。
夢到畫堂人不見，一雙輕燕蹴箏弦。
夏日晨起
作者：陸游
朝代：宋

華胥歸路萬山青，拈得烏藤繞舍行。
兩眥尚餘殘睡美，一襟初受曉凉生。
陰陰院落新桐影，寂寂房櫳乳燕聲。
已罷小餐停卯酒，龜腸蟬腹不勝清。
夏日湖上
作者：陸游
朝代：宋

烏帽笻枝散客愁，不妨胥史雜沙鷗。
迎風枕簟平欺暑，近水簾櫳探借秋。
茶竈遠從林下見，釣筒常向月中收。
江湖四十餘年夢，豈信人間有蜀州。
夏日獨居
作者：陸游
朝代：宋

平生本清凈，垂老更蕭然。
已罷客載酒，亦無僧說禪。
空庭朝下鵲，密樹晚鳴蟬。
長日君無厭，新秋近眼邊。
夏日睡起
作者：陸游
朝代：宋

簟紋似秋水，含風蹙微漪。
帳幅如春烟，縹緲不受吹。
團扇墮枕邊，皎皎素月暉。
非睡復非覺，心定息自遲。
茶熟我亦起，寒泉掬珠璣。
浮瓜空把玩，甚矣今年衰。
夏日過摩訶池
作者：陸游
朝代：宋

烏帽翩翩白紵輕，摩訶池上試閑行。
淙潺野水鳴空苑，寂歴斜陽下廢城。
縱轡迎涼看馬影，袖鞭尋句聽蟬聲。
白頭散吏元無事，却爲興亡一愴情。
夏日雜詠四首·其一
作者：陸游
朝代：宋

閑居自無客，况復暑如焚。
百折赴溪水，數峰當戶雲。
幽尋窮鹿徑，靜釣雜鷗群。
舊愛南華語，今方踐所聞。
夏日雜詠四首·其三
作者：陸游
朝代：宋

蒲葦蕭蕭晚，楸梧肅肅陰。
山童驚大鼾，林鳥伴微吟。
蠻硯深潴墨，吳箋熟擣碪。
新詩與醉帖，自笑尚童心。
夏日雜詠四首·其二
作者：陸游
朝代：宋

兀兀從誰語，𥉂𥉂寄一床。
不嗟頭似葆，但苦汗如漿。
欹枕風生竹，鈎簾日轉廊。
非由靜勝熱，本體自清凉。
夏日雜詠四首·其四
作者：陸游
朝代：宋

省事心君靜，忘情眼界平。
食便餐酪美，浴試葛衣輕。
鶴整千年駕，鷗尋萬里盟。
秋風即在眼，作意上青城。
夏日雜題八首·其一
作者：陸游
朝代：宋

疏疏窗似秋蛩室，疊疊書如春鵲巢。
大耋何妨尚弦誦，小詩時亦雜談嘲。
夏日雜題八首·其七
作者：陸游
朝代：宋

憔悴衡門一禿翁，回頭無事不成空。
可憐萬里平戎志，盡付蕭蕭暮雨中。
夏日雜題八首·其三
作者：陸游
朝代：宋

情懷萬里長征客，身世連床旦過僧。
熟計書空成咄咄，不如任運去騰騰。
夏日雜題八首·其二
作者：陸游
朝代：宋

耽耽醜石羆當道，矯矯長松龍上天。
滿地凌霄花不掃，我來六月聽鳴蟬。
夏日雜題八首·其五
作者：陸游
朝代：宋

天隨手不去朱黄，辟蠹芸編細細香。
今夕短檠須暫設，北窗風雨送微凉。
夏日雜題八首·其八
作者：陸游
朝代：宋

衰疾沉綿短鬢疏，凄凉圯上一編書。
中原久陷身垂老，付與囊中飽蠹魚。
夏日雜題八首·其六
作者：陸游
朝代：宋

身閑欲出無如懶，酒薄雖傾不敵愁。
殘暑從今無一月，剩儲詩思待新秋。
夏日雜題八首·其四
作者：陸游
朝代：宋

一枝黎峒桄榔杖，二寸羊城蝳蝐冠。
萬里來爲老人壽，始知天地不勝寬。
夏日雜題六首·其一
作者：陸游
朝代：宋

東吳五月黄梅雨，南浦孤舟白髮翁。
貂插朝冠金絡馬，多年不入夢魂中。
夏日雜題六首·其三
作者：陸游
朝代：宋

新縫細葛作蟁裯，簟展風漪凜欲秋。
啼鳥一聲呼夢斷，依然書卷在床頭。
夏日雜題六首·其二
作者：陸游
朝代：宋

午夢初回理舊琴，竹爐重炷海南沉。
茅簷三日蕭蕭雨，又展芭蕉數尺陰。
夏日雜題六首·其五
作者：陸游
朝代：宋

渚蒲經雨送微馨，野鶴凌風有墮翎。
歸入衡門天薄暮，清溝淺浸兩三星。
夏日雜題六首·其六
作者：陸游
朝代：宋

一葉兩葉病木霣，一點兩點疏螢流。
水底星河秋脈脈，髮根風露夜颼颼。
夏日雜題六首·其四
作者：陸游
朝代：宋

簷前桐影偏宜夏，葉底蟬聲漸報秋。
莫道衰翁怯風露，也能覓醉水邊樓。
夏末野興二首·其一
作者：陸游
朝代：宋

半世天涯倦遠遊，還鄉不減旅人愁。
數聲相應鳩呼雨，一片初飛葉報秋。
山塢風烟僧院路，河梁燈火酒家樓。
絕知雪鬢宜蓑笠，分付貂蟬與黑頭。
夏末野興二首·其二
作者：陸游
朝代：宋

漠漠川雲闔復開，天公試手挽秋回。
參差小市林邊出，縹緲疏鐘雨外來。
土挼飯香供晚餉，布帘字大賣新醅。
歸舟自逐輕鷗去，不用城笳抵死催。
夏白紵·其一
作者：陸游
朝代：宋

雲母屏薄望如空，水精簾疏不礙風。
美人獨立何所似，白玉芙蕖秋水中。
素綃細織冰蠶縷，清寒不受人間暑。
晚來浴罷緑窗閑，自把新詩教鸚鵡。
夏白紵·其二
作者：陸游
朝代：宋

翔鸞矯矯離風塵，眼明見此絕代人。
紗窗弄筆消永日，臨得黄庭新逼真。
飛楼縹緲今何夕，月與玉人同一色。
下簾不爲九霄寒，自要玲瓏看團璧。
夏秋之交久不雨方以旱爲憂忽得甘澍澍喜而有作
作者：陸游
朝代：宋

亂點灑庭蕪，涼聲集井梧。
緑荷傾作汞，翠蔓綴成珠。
卧聽病良己，行吟愁欲無。
天公終老手，談笑活焦枯。
夏雨
作者：陸游
朝代：宋

忽聞疏雨滴林梢，起看油雲滿四郊。
行蟻君臣初徙穴，鳴鳩夫婦正爭巢。
筑陂處處移新稻，乘屋家家補破茆。
堪笑此翁惟美睡，孝先便腹任譏嘲。
夏雨
作者：陸游
朝代：宋

東風吹雨溪上来，北山出雲以應之。
嚴州城中三日雨，朝莫點滴無休時。
向来秧底乾欲裂，白水漫漫俄盈陂。
豚肩覆豆巫醉飽，龍骨挂壁農遨嬉。
今年蠶麥收數倍，繭大如瓮麥兩岐。
西成在眼又如此，還鄉鼓腹歌淳熙。
夏雨
作者：陸游
朝代：宋

清風起湖濱，急雨来天末。
蚊蠅遽退聽，松竹例蘇活。
奇聲集空庭，爽氣生細葛。
素秋雖尚遥，聊喜寛肺渇。
夏雨
作者：陸游
朝代：宋

連朝暑溽不可過，動地忽有東北風。
嵯峨雲壓世界碎，夭矯龍卷江湖空。
塵沙洗濯草木醒，溝澮瀲灎舟舸通。
更煩造物出壯觀，跨海千丈垂天虹。
夏雨初霽題齋壁
作者：陸游
朝代：宋

楸花楝花照眼明，幽人浴罷葛衣輕。
燕低去地不盈尺，鵲喜傍簷時數聲。
對弈軒窗消永晝，曬絲院落喜新晴。
忽驚重五無多日，采縷纏筒吊屈平。
夏雨嘆
作者：陸游
朝代：宋

蝸舍入門楣觸額，黄泥壁作龜兆坼。
雨多潦水欲上階，卧聽鳧鴨聲拍拍。
日高糴米奴未回，坐知薄飯未容索。
仕羞捷徑耕不力，自取囊空欲誰責。
富貴危機復可畏，世間果無第一策。
雖然胸中有事在，片言可壽天下脈。
夔州重陽
作者：陸游
朝代：宋

夔州鼓角晚凄悲，恰是幽窗睡起時。
但憶社醅挼菊蕋，敢希朝士賜茰枝。
山川信美吾廬遠，天地無情客鬢衰。
佳日掩門君莫笑，病來紗帽不禁吹。
夕雨二首·其一
作者：陸游
朝代：宋

屣履行莎徑，移床臥草亭。
風聲雜溪瀨，雨氣挾龍腥。
奕奕空中電，昏昏雲罅星。
徂年又如許，吾鬢得長青。
夕雨二首·其二
作者：陸游
朝代：宋

獨夜初傳漏，空齋半掩扉。
候蟲燈下語，水鳥雨中歸。
客舍愁彈劍，京塵怯化衣。
故人招隱意，字字莫相違。
夙興
作者：陸游
朝代：宋

喔喔老雞催落月，丁丁殘漏伴斜河。
一杯淡粥寒燈下，還與山僧不校多。
夙興
作者：陸游
朝代：宋

夙興短蓬髮，幽步豁煩襟。
翠碧停闌角，黧黄語柳陰。
書殘頻補緝，琴廢細追尋。
未是全無事，猶堪養道心。
夙興
作者：陸游
朝代：宋

客中睡眠少，常以雞鳴興。
新炭熾宿火，膏油續殘燈。
焚香倚蒲團，外靜中已凝。
榮辱兩不到，淡如秋水澄。
出定窗已白，炯炯寒日昇。
厨人作芋糝，供此在家僧。
夙興
作者：陸游
朝代：宋

幽夢回千里，高城轉五更。
窗虛送月落，竹動喜風生。
自笑行安往，猶思坐待明。
郊居少僮僕，手自闢柴荆。
夙興
作者：陸游
朝代：宋

病後精神殊未减，披衣每起待晨雞。
愛書不厭如平壑，戒酒新嚴似築堤。
莫嘆茅茨常局促，猶勝簿領苦沈迷。
迎長漸近丹當熟，已覺溫溫下徹臍。
夙興
作者：陸游
朝代：宋

老眼無眠覺夜長，攬衣不復待窗光。
明星漸淡避初日，秋露已濃生曉凉。
出草幽花紅紫雜，穿林啼鳥去來忙。
是中有趣君知否，喧寂年來已兩忘。
夙興
作者：陸游
朝代：宋

草堂風雨少睡眠，骨冷始覺非壯年。
水鳥長鳴聲戛然，庭中棲鴉亦已翩。
老人清餓如龜蟬，起坐甚愛小窗妍。
一生宦遊膏火煎，歸來杜門氣粗全。
人看雖不直一錢，知我自有穹穹天。
賦詩稿成棄不傳，殘鐘斷磬知誰編。
夙興
作者：陸游
朝代：宋

鐘已樓頭動，燈猶帳外殘。
霜濃愁枕冷，病起覺衣寬。
鶴怨憑誰解，鷗盟恐已寒。
君恩等天地，應許納微官。
夙興
作者：陸游
朝代：宋

青燈黄卷擁篝爐，殘髮垂蓬未暇梳。
略似諸生勤夜課，絕勝小吏迫晨趨。
雞聲喔喔寒猶力，月影離離淡欲無。
幽致滿前君不領，枉因留滯嘆頭顱。
夙興出謁
作者：陸游
朝代：宋

嗜酒狂無敵，居家懶有餘。
苦寒愁手版，美睡付肩輿。
覔句吟哦慣，逢人省識疏。
亦知歸去好，無地著蝸廬。
夙興弄筆偶書
作者：陸游
朝代：宋

憂患熏心少睡眠，雞號窗白一欣然。
道旁歲晚貂裘弊，燈下書成鐵硯穿。
杜老慣聽兒索飯，鄭公何啻客無氈。
春風不解嫌貧病，尚擬花前醉放顛。
夜不能寐復呼燈起坐戲作
作者：陸游
朝代：宋

吳中秋半暑未退，今歲雨多如許涼。
藥鼎熒熒伴孤寂，三更袖手聽啼螀。
夜中步月
作者：陸游
朝代：宋

夜半不成寐，起尋微月行。
風生驚葉墮，露重覺荷傾。
兀兀酒中趣，悠悠身後名。
興闌還掩戶，坐待日東生。
夜中獨步
作者：陸游
朝代：宋

春半寒初退，更闌睡不成。
褰裳偶獨起，曳履得徐行。
月上鳥未宿，水深蛙亂鳴。
踟躕忽已久，殘漏下高城。
夜中獨步庭下
作者：陸游
朝代：宋

山月明如晝，江風冷借秋。
衰遲亦可嘆，幽獨自成愁。
斗柄垂江渚，笳聲下戍樓。
我惟詩思在，從此亦宜休。
夜中起讀書戲作二首·其一
作者：陸游
朝代：宋

髮已凋零齒已疏，忍饑白首臥蝸廬。
風聲忽轢蓬窗過，夜半呼燈起讀書。
夜中起讀書戲作二首·其二
作者：陸游
朝代：宋

滅虜區區計本疏，水邊喬木擁茅廬。
九原定發韓公笑，至老依然一束書。
夜二鼓留西城門歸三山
作者：陸游
朝代：宋

秉炬夜離驛，戴星出西關。
舟人飛畫檝，門鎖響銅環。
漁火明遥浦，溪風解醉顔。
鄰家亦驚起，迎我笑堅頑。
夜出偏門還三山
作者：陸游
朝代：宋

月行南斗邊，人歸西郊路。
水風吹葛衣，草露濕芒履。
漁歌起遠汀，鬼火出破墓。
凄清醒醉魂，荒怪入詩句。
到家夜已半，佇立叩蓬戸。
穉子猶讀書，一笑慰遲莫。
夜分不寐起坐園中至旦
作者：陸游
朝代：宋

凉氣蘇衰疾，幽情入杖藜。
月驚孤鵲起，天带眾星西。
松菊今彭澤，山川古會稽。
清吟殊未愜，喔喔已晨雞。
夜分復起讀書
作者：陸游
朝代：宋

愁極不成寐，起開窗下書。
似囚逢縱釋，如癢得爬梳。
燈火夜過半，風霜歲欲除。
平生濟時意，却作愛吾廬。
夜分讀書有感
作者：陸游
朝代：宋

光陰百歲已中分，擬結茅茨老白雲。
萬里誰憐新臥疾，九重猶記舊能文。
枕邉得句題屏疊，馬上看山隔帽裙。
終恨無勞縻廩粟，夜窗聊策讀書勲。
夜半池上作
作者：陸游
朝代：宋

夜永空齋睡不成，起扶藤杖傍池行。
露濃雙鵲移枝宿，風急孤螢墮草明。
斷續更籌傳古戍，縱横河漢接高城。
寒泉未潄神先爽，静聴銅瓶汲井聲。
夜半讀書罷出門徙倚久之歸賦長句
作者：陸游
朝代：宋

浩歌曵杖出柴扉，不管三更露濕衣。
擬看林梢殘月上，偶逢浦口斷雲歸。
驚鴻脫網寒相倚，饑鶻思巢夜亦飛。
却掩北窗誰晤語，聊憑香盌洗塵鞿。
夜卧久不得寐復披衣起呼燈作草書數紙乃復酣枕明旦作此詩記之
作者：陸游
朝代：宋

才下多阨窮，地僻罕人客。
半生走四海，竟無第一策。
暮年忽大悟，惟有緊閉門。
朝作一池墨，弄筆招羈魂。
初若奔騄驥，忽如掣蛟鯨。
鬼神森出沒，雷雨更晦明。
飛揚興已極，投筆竟就床。
酣酣一枕睡，不覺幽夢長。
手携避秦人，行上腰带鞓。
下視河流黄，仰看天宇青。
大呼自驚覺，夜半燈欲死。
茆簷雨點滴，身乃在萬里。
挑燈影突兀，顧問汝是誰。
留侯雖强食，輕舉亦何疑。
夜吟二首·其一
作者：陸游
朝代：宋

似睡不睡客欹枕，欲落未落月挂簷。
詩到此時當得句，羈愁病思恰相兼。
夜吟二首·其二
作者：陸游
朝代：宋

六十餘年妄學詩，工夫深處獨心知。
夜來一笑寒燈下，始是金丹換骨時。
夜四鼓睡覺起行簷間觀新作南籬
作者：陸游
朝代：宋

星斗闌干天宇清，起披短褐繞廊行。
葉聲颯颯飛霜重，籬影疏疏落月明。
沙冷斷鴻投別浦，風高殘漏下孤城。
衰遲自笑情猶在，一首新詩取次成。
夜坐
作者：陸游
朝代：宋

仲夏苦鬰蒸，既夕熱未解。
浴罷坐柴門，汲井痛掃灑。
覆野天穹穹，垂地星磊磊。
明河落無聲，北斗低飲海。
三更缺月升，草木盡光彩。
漁舟在何許，斷續聞欵乃。
百憂集老境，坐歎雙鬢改。
誰能擁雕戈，遺虜何足醢。
夜坐
作者：陸游
朝代：宋

地僻少人迹，屋低便老人。
爐紅得清坐，酒綠慰孤斟。
吠犬驚飄葉，栖禽換暗林。
人間固多難，感慨不須深。
夜坐
作者：陸游
朝代：宋

夜永霜濃睡不成，團欒兒女話無生。
金蓮妄想消除盡，一碗松肪徹曉明。
夜坐
作者：陸游
朝代：宋

大風横吹斗柄折，迅雷下擊山壁裂。
放翁閉户寂不聞，楞嚴卷盡燈花結。
夜坐
作者：陸游
朝代：宋

天公似欲假餘齡，鍼石年來幸小停。
微火暖爐娱獨夜，斷雲吐月縞中庭。
眼前樂事寒醅綠，身後虚名蠧簡青。
賴有古人同此志，傍觀不用嘆伶仃。
夜坐
作者：陸游
朝代：宋

家家績火夜深明，處處新畬雨後耕。
常愧老身無一事，地爐堅坐聽風聲。
夜坐
作者：陸游
朝代：宋

懷抱何蕭爽，凉風掃鬰蒸。
寒蛩喧敗草，饑鼠囓枯藤。
蝶入誰家夢，花殘半夜燈。
無人論道德，長嘯愧孫登。
夜坐
作者：陸游
朝代：宋

杳杳霜鐘十里聲，娟娟江月半窗明。
陳編欲絕猶堪讀，微火相依更有情。
九曲烟雲新散吏，百年鉛槧老諸生。
頹然待旦君無笑，尚勝聞雞賦早行。
夜坐
作者：陸游
朝代：宋

流落知聞絕，歸休寵辱空。
酒狂寧限老，詩思正須窮。
活火生新焰，殘燈委碎紅。
平生會心處，正在兀然中。
夜坐
作者：陸游
朝代：宋

燈暗一室幽，鳥鳴四山靜。
道人坐倚壁，度此清夜永。
少時志功名，癡絕如捕影。
造物遺以窮，磨礱發深省。
坐令盆盎淺，渺渺波萬頃。
雖未造道真，南轅終至郢。
夜坐
作者：陸游
朝代：宋

瘦骨倚蒲團，燈前影自看。
心清便獨夜，酒盡怯新寒。
病虎減精采，饑鴻摧羽翰。
晚途堪笑閔，猶擬乞祠官。
夜坐
作者：陸游
朝代：宋

白首仍多病，青燈獨掩扉。
雲低聞雁過，雨急待兒歸。
夜坐
作者：陸游
朝代：宋

老眼清無寐，孤懷默自傷。
思人交舊盡，撫事歲時長。
籬犬吠殘月，江楓凋早霜。
放翁殊耐事，掩卷撥爐香。
夜坐
作者：陸游
朝代：宋

老知世事謾紛紛，紙帳蒲團自策勲。
一夜北風吹裂屋，石樓無耳不曾聞。
夜坐
作者：陸游
朝代：宋

耿耿殘燈夜未央，負牆閑對篆盤香。
風號東北河冰合，月落西南竹影長。
孤鵲欲棲頻繞樹，寒龜無息穏搘床。
頽然坐睡那知曉，推户朝曦已滿廊。
夜坐
作者：陸游
朝代：宋

蓬窗夜半竹騷然，坐守殘編悄不眠。
辛苦空成左傳癖，逍遥常愧大慈僊。
風寧可繫功名誤，日不能黏歲月遷。
明旦覓船湖上去，西村桃李淡春烟。
夜坐
作者：陸游
朝代：宋

虛堂夜無寐，顧影嘆竛竮。
露濕螢黏草，雲迷雁落汀。
舊書開蠧簡，濁酒倒殘缾。
流落知無憾，危機實飽經。
夜坐
作者：陸游
朝代：宋

衰翁不出門，歲月過電雹。
窗明地爐暖，袖手坐寂寞。
可憐瓶中梅，爛漫幾開落。
小園亦數樹，曾未破一萼。
三更北風急，雨雪恐復作。
且當勤舉杯，莫恨浮蟻濁。
夜坐中庭
作者：陸游
朝代：宋

蕭散坐中庭，三更月未生。
遡風凉醉頰，汲井濯塵纓。
草露沾衣冷，天河隔樹明。
裴回不能睡，鼓角下高城。
夜坐中庭凉甚
作者：陸游
朝代：宋

銀漢迢迢夜氣澄，都忘朝暮困蚊蠅。
月從東涌行空闊，風自南來洗鬰蒸。
渴解似嘗仙掌露，魂清如近玉壺冰。
誰知此際超然處，不減廬山入定僧。
夜坐二首·其一
作者：陸游
朝代：宋

曲几蒲團夜過分，頹然半脫鹿皮巾。
驚鴻避弋鳴煙渚，斷角凌風上雪雲。
仕宦愈知林下貴，窮愁方策酒中勛。
扁舟東去何時辦，昔向金丹幸有聞。
夜坐二首·其一
作者：陸游
朝代：宋

萬螘披書卷，孤螢引篆香。
病思無事樂，老悔少年狂。
南渡衣冠盛，西征道路長。
如今俱夢破，高枕看人忙。
夜坐二首·其一
作者：陸游
朝代：宋

餠餌支遥夜，薪烝禦早寒。
卧聞風浩蕩，起視斗闌干。
鷄怯飛霜重，鴉驚出月殘。
挑燈搔短髮，顧影發吾嘆。
夜坐二首·其二
作者：陸游
朝代：宋

山城意象自蕭然，況是高齋作雪天。
漸暗玉蟲寒有燼，欲殘金鴨暖無烟。
衰容病後如添歲，遥夜冬来抵過年。
安得龍綃三丈幅，爲君試寫白雲篇。
夜坐二首·其二
作者：陸游
朝代：宋

葉盡木無聲，天高夜自明。
映窗燈半滅，掠野雁孤征。
瓦裂人間事，雲浮身後名。
惟應托長鑱，寂寞送浮生。
夜坐二首·其二
作者：陸游
朝代：宋

藥裹關心處，篝燈照影時。
文書用遮眼，棗栗可無饑。
素業存農圃，頹齡迫耄期。
蓋棺萬事已，唯負國恩私。
夜坐偶書
作者：陸游
朝代：宋

衰髮蕭疏雪滿簪，莫年光景易駸駸。
已甘身作溝中斷，不願人知爨下音。
病鶴摧頽分薄俸，悲蛩斷續和微吟。
向来誤有功名念，欲挽天河洗此心。
夜坐園中至夜分
作者：陸游
朝代：宋

岸巾閑倚胡床坐，步屧還扶拄杖行。
漸近秋清知病減，盡捐世累覺心平。
翻翻雙鵲風枝爽，熠熠孤螢露草明。
更欲裴回盡幽興，麗譙傳漏報三更。
夜坐小飲
作者：陸游
朝代：宋

零落槐花已滿溝，江湖又見一番秋。
冰輪有轍凌空上，銀漢無聲接地流。
丹荔甘寒勞遠致，玉醅醇冽喜新篘。
移床坐對西南電，好雨心知不待求。
夜坐庭中
作者：陸游
朝代：宋

人靜風褰幔，更闌露泫衣。
暗窗饑鼠嚙，空廡冷螢飛。
歲月背人去，鄉閭何日歸。
脱巾還感嘆，殘髮不勝稀。
夜坐庭中
作者：陸游
朝代：宋

大澤秋初到，荒庭夜自明。
風雲生有候，河漢落無聲。
病得新凉減，詩因少睡成。
高枝有烏鵲，栖穩若爲驚。
夜坐庭中達旦
作者：陸游
朝代：宋

老矣常嗟去日遒，病來更覺此生浮。
庭花舞影月當午，簷樹有聲風報秋。
足倦獨行驚踸踔，髮稀久坐怯颼飀。
雞號日出閑無事，又向清溪弄釣舟。
夜坐忽聞村路報曉鐵牌二首·其一
作者：陸游
朝代：宋

何人叩鐵警農耕，炊飯家家起五更。
也似早朝風雪裏，遥聽宫漏下宫城。
夜坐忽聞村路報曉鐵牌二首·其二
作者：陸游
朝代：宋

秋氣凄涼霧雨昏，老書生病卧孤村。
五更不用元戎報，片鐵錚錚自過門。
夜坐憶剡溪
作者：陸游
朝代：宋

早睡苦夜長，晚睡意復倦。
斂膝傍殘燈，拭眥展書卷。
時時搔短髮，稍稍磨凍硯。
更闌月入戶，皎若舒白練。
便思泛樵風，次第入剡縣。
名山如高人，豈可久不見。
夜坐戲作短歌
作者：陸游
朝代：宋

畏事如畏虎，避人如避寇。
結廬三家村，百事喜寒陋。
身閑自爲貴，飯足豈非富。
素心憎狐妖，老愈惡銅臭。
視之若寒氣，可使客膚腠。
即今知免矣，終歲塞門竇。
始知松倒壑，殊勝雲出岫。
聊持不動心，更養未盡壽。
夜讀南華篇，欣然發吾覆。
夜坐水次
作者：陸游
朝代：宋

房星縱，心星横，北斗高挂南斗傾。
蓼根熠熠螢火明，葦樷哀哀姑惡聲。
我倚胡床破三更，溪風吹衣月未生。
玉門關拂雲城何，時連營插漢旌白。
頭書生未可輕，不死令君看太平。
夜坐求酒已盡喟然有賦
作者：陸游
朝代：宋

澹月微霜夜漏徂，披裘不睡附寒爐。
清笳嫋嫋已三弄，殘火熒熒纔一銖。
報國無期心欲折，讀書自力眼將枯。
麴生作態年來甚，不受閑人折簡呼。
夜坐油盡戲作二首·其一
作者：陸游
朝代：宋

金樽畫燭少年豪，白首孤燈不厭勞。
夜漏雖深書未竟，半缸誰與續殘膏。
夜坐油盡戲作二首·其二
作者：陸游
朝代：宋

欲盡殘燈更有情，可憐剪斷讀書聲。
區區紙上太癡計，一笑開門看月朙。
夜坐燈滅戲作
作者：陸游
朝代：宋

冷飯黄齏傲太平，鬢絲原不爲愁生。
忽因燈死得奇觀，明月滿窗梅影橫。
夜坐獨酌
作者：陸游
朝代：宋

玉宇沉沉夜向闌，跨空飛閣倚高寒。
一壺清露来雲表，聊爲幽人洗肺肝。
夜坐示子聿
作者：陸游
朝代：宋

久客誠當去，無心偶小留。
掃空閑夢想，閱盡舊朋儔。
學術非時好，文章幸自由。
不嫌秋夜永，問事有長頭。
夜坐示子虡
作者：陸游
朝代：宋

裘薄知霜重，燈殘覺夜闌。
爲農宜廢學，謝事等無官。
疏懶貧難醒，沉綿死有端。
大兒千里至，聊復爲加餐。
夜坐示子遹兼示元敏
作者：陸游
朝代：宋

微霰不成雪，大風俄散雲。
孤燈翳還吐，斷雁遠猶聞。
冉冉新春動，遥遥清夜分。
兒孫未須睡，吾與汝論文。
夜坐示桑甥十韵
作者：陸游
朝代：宋

好詩如靈丹，不雜羶葷腸。
子誠欲得之，潔齋祓不祥。
食飲屑白玉，沐浴春蘭芳。
蛟龍起久蟄，鴻鵠參高翔。
縱横開武庫，浩蕩發太倉。
大巧謝雕琢，至剛反摧藏。
一技均道妙，佻心詎能當。
結纓與易簀，至死猶自強。
東山七月篇，萬古真文章。
天下有精識，吾言豈荒唐。
夜坐聞大風
作者：陸游
朝代：宋

天曠穹廬覆，風豪野戰酣。
詩成非醉墨，棋罷縱高談。
奇怪空堪笑，低摧亦未甘。
東浮雲海去，會載酒千甔。
夜坐聞湖中漁歌
作者：陸游
朝代：宋

少年嗜書竭目力，老去觀書澀如棘。
短檠油盡固自佳，坐守一窗如漆黑。
漁歌裊裊起三更，哀而不怨非凡聲。
明星已高聲未已，疑是湖中隱君子。
夜坐聞鼓聲
作者：陸游
朝代：宋

村居樂飲鼓鼕鼕，亭障無虞歲屢豐。
誰道喧呼妨熟睡，老人自愛地爐紅。
夜坐觀小兒作擬毛詩欣然有賦
作者：陸游
朝代：宋

北風城頭鼓紞紞，徂歲崢嶸正多感。
老夫假寐角巾低，稺子高吟兩髦髧。
衰遲笑我藏袖手，狂率憐渠滿軀膽。
旋炊粉饐裹青箬，新煠餳枝綴紅糝。
未言問事漸瀾翻，且賞揮毫能果敢。
嗟予疇昔如汝年，萬卷縱横恣窺覽。
即今見汝尚懽欣，此癖真同嗜昌歜。
夜闌我困兒亦歸，獨與貍奴分坐毯。
夜坐門外示子遹
作者：陸游
朝代：宋

秋意遽如許，體中殊未佳。
灘深無宿鷺，草茂有鳴蛙。
棲遯從吾好，吟哦與汝偕。
雲門漸可到，剩判幾青鞋。
夜夢從數客雨中載酒出遊山川城闕極雄麗云長安也因與客馬上分韵作詩得遊字
作者：陸游
朝代：宋

有酒不謀州，能詩自勝侯。
但須繩繫日，安用地埋憂。
射雉侵星出，看花秉燭遊。
殘春杜陵雨，不恨濕貂裘。
夜夢與宇文子友譚德稱會山寺若餞予行者明日黎明得子友書感嘆久之乃作此詩
作者：陸游
朝代：宋

夜夢集山寺，二三佳友生。
相顧慘不樂，若有千里行。
在門僕整駕，臨道騅嘶鳴。
我友顧謂我，天寒戒晨征。
遲速要當到，徐驅勿貪程。
丁寧及藥餌，依依有餘情。
鄰鐘忽驚覺，鴉翻窗欲明。
作詩謝我友，有使頻寄聲。
夜夢與數客觀畫有八幅龍湫圖特奇客請予作詩其上書數十字而覺不復能記明旦乃追補之亦彷彿夢中意也
作者：陸游
朝代：宋

高堂閱畫娱嘉賓，巨幅小卷縱横陳。
其間一圖最傑作，命意落筆驚倒人。
奇峰峭立插地軸，飛瀑崩瀉垂天紳。
壽藤老木幻荒怪，深潭危棧愁鬼神。
忽然白晝起雷電，始覺異物蟠奫淪。
陰雲四興誅老魃，甘澍連夕蘇疲民。
豈惟陂澤苖盡立，已活億萬介與鱗。
文章與畫共一法，腕力要可回千鈞。
錙銖不到便懸隔，用意雖盡終苦辛。
君看此圖凡幾筆，一一圜勁如秋蓴。
乃知世間有絕藝，天造草昧參經綸。
吾言未竟且復止，剩發幽奥天公嗔。
夜夢逰驪山
作者：陸游
朝代：宋

秦楚相望萬里天，豈知今夕宿温泉。
穿雲潄月無窮恨，依舊潺湲古縣前。
夜夢遇老人於松石間若舊嘗從其遊者再拜敘間闊老人亦酬接甚至云
作者：陸游
朝代：宋

遼海曾從化鶴丁，百年塵土污巾瓶。
萬山深處遇行李，再拜起時如醉醒。
綠樹巖前開藥笈，白驢背上指丹經。
雲霄平步尋常事，不用求方更解形。
夜大雨連明晨起乃知之
作者：陸游
朝代：宋

黄紬被穩枕慵移，夜雨淋浪了不知。
水長壞陂初復後，鳩鳴去婦却還時。
芳蹊入夏多青子，白髮今年有黑絲。
剩欲披衣湖上去，滿村芳草正離離。
夜大雪歌
作者：陸游
朝代：宋

朔風吹雪飛萬里，三更蔌蔌鳴窗紙。
初疑天女下散花，復恐麻姑行擲米。
異哉凍硯已生冰，信矣重衾如潑水。
山中卧澗松竹折，庭前蔽地烏鳶死。
昨日之燠殊昏昏，桃李欲坼春滿園。
陰陽錯謬世或有，物窮則變古所言。
雖云明年幸一麥，凍餒溝壑知誰存。
嗚呼今夕之雪未足論，所憂明日𡾰嵼高塞門。
夜宴
作者：陸游
朝代：宋

酒浪搖春不受寒，燭花垂燼忽堆盤。
山川路邈人将老，絲管聲遒夜向闌。
四海交朋更聚散，百年光景雜悲歡。
自憐病眼猶明在，更把名花半醉看。
夜宴即席作
作者：陸游
朝代：宋

宣華輦路牧牛羊，摩訶龍池草茫茫。
宫殿犂盡餘繚牆，南風遠吹禾黍香。
草間白骨横秋霜，何由喚起釂一觴。
癡人走死聲利場，我獨感此惜流光。
蘋花開時風榭涼，美人縹緲如鸞翔。
堯年舜日樂未央，非子之故爲誰狂。
夜宴賞海棠醉書
作者：陸游
朝代：宋

便便癡腹本來寛，不是天涯强作歡。
燕子來時新社雨，海棠開後却春寒。
醉誇落紙詩千首，歌費纒頭錦百端。
深院不聞傳夜漏，忽驚蠟泪已堆盤。
夜宿二江驛
作者：陸游
朝代：宋

鷄鳴原前風折樹，夜到雙流雨如注。
樺皮濕透點不明，旋設篝爐燎衣袴。
重城回首一夢散，錦障氊車渺無處。
新聲猶傍耳邊來，殘酒半隨風力去。
飛觴縱飲亦何樂，憒憒不堪長閉户。
丈夫要爲國平戎，俗子豈識吾所寓。
夜宿陽山磯將曉大雨北風甚勁俄頃行三百餘里遂抵雁翅浦
作者：陸游
朝代：宋

五更顛風吹急雨，倒海翻江洗殘暑。
白浪如山潑入船，家人驚怖篙師舞。
此行十日苦滯留，我亦蘆樷厭鳴艣。
書生快意輕性命，十丈蒲帆百夫舉。
星馳電騖三百里，坡隴聮翩雜平楚。
船頭風浪聲愈厲，助以長笛撾鼉鼓。
豈惟澎湃震山嶽，直恐澒洞連后土。
起看草木盡南靡，水鳥號鳴集洲渚。
稽首龍公謝風伯，區區未禱煩神許。
應知老去負壯心，戲遣窮途出豪語。
夜宿鵠鳴山
作者：陸游
朝代：宋

西遊萬里已關天，采藥名山亦宿緣。
老柏干霄如許壽，幽花泣露爲誰妍。
苔黏石磴捫蘿上，燈耿雲房掃榻眠。
安得仙翁索米術，一生留此弄寒泉。
夜寒
作者：陸游
朝代：宋

江雲作雪暗郊原，竟夜風聲萬馬奔。
槁面暫朱知酒釅，曲身成直頼爐溫。
幼輿正復宜巖石，倚相猶能讀典墳。
米貴僅供糜粥用，自傷無力濟元元。
夜寒二首·其一
作者：陸游
朝代：宋

清夜焚香讀楚詞，寒侵貂褐嘆吾衰。
輕冰滿研風聲急，忽記山陰夜雪時。
夜寒二首·其二
作者：陸游
朝代：宋

斗帳重茵香霧重，膏梁那可共功名。
三更騎報河冰合，鐵馬何人從我行。
夜寒燃火有感
作者：陸游
朝代：宋

墮巢拾槁枝，微火吹孤螢。
風火一相得，須臾細烟青。
暖焰遂騰上，凜冽回玄冥。
君看金鼎火，其初亦熒熒。
至理存橐籥，奇功挾風霆。
笑談縛三彭，指顧役六丁。
超然出塵世，豈獨制頹齡。
勸君勿虛死，萬過誦黄庭。
夜寒與客燒乾柴取暖戲作
作者：陸游
朝代：宋

槁竹乾薪隔歲求，正虞雪夜客相投。
如傾瀲瀲蒲萄酒，似擁重重貂鼠裘。
一睡策勳殊可喜，千金論價恐難酬。
他時鐵馬榆關外，憶此猶當笑不休。
夜寒起坐待旦
作者：陸游
朝代：宋

戃怳不成寐，攬衣寒夜中。
青熒煨芋火，鞺鞳鼓簾風。
巷犬聲如豹，山童首似蓬。
悠然束書坐，徐待日生東。
夜寒遣興
作者：陸游
朝代：宋

道人頽然寄北窗，愁魔百萬一笑降。
夜闌酒渇有奇夢，吞楚七澤吴三江。
孤村蕭蕭雨觧雪，寒犬噤臥饑鼠齧。
擁衾危坐待天明，白首忍窮心似鐵。
夜從父老飲酒村店作
作者：陸游
朝代：宋

旗亭濁酒典衣沽，蠏舍老翁折簡呼。
夜中醉歸騎草驢，嵬昻不須宗武扶。
丹徒布衣有籌略，漁陽突騎莫枝梧。
床頭金盡何足道，肝膽輪囷横九區。
夜思
作者：陸游
朝代：宋

蒼顔華鬢久低摧，嘆息何堪歲月催。
殘暑已隨團扇去，新涼還傍短檠來。
月痕澹澹侵苔砌，雲葉蕭蕭覆水臺。
簿領沈迷無日了，試憑詩思洗氛埃。
夜思
作者：陸游
朝代：宋

露泣啼螿草，潮生宿雁汀。
經年寄孤舫，終夜託丘亭。
楚澤無窮白，巴山何處青。
四方男子事，不敢恨飄零。
夜思
作者：陸游
朝代：宋

風掃浮雲作快晴，窗聲終夜雜簾聲。
月明滿院鵲驚起，霜冷壓栖雞懶鳴。
名字虛稱舊朝士，門庭元是老書生。
尚餘一事猶堪喜，北陌東阡醉太平。
夜意
作者：陸游
朝代：宋

孤夢初回夜氣清，世塵掃盡覺心平。
月沉洲渚漁歌遠，人語比鄰績火明。
獨汲寒泉鳴細綆，静聽漏鼓下高城。
悠然坐待東方白，却看軒窗淡日生。
夜意
作者：陸游
朝代：宋

居家元是客，在俗亦如僧。
點滴簷間雨，青熒帳外燈。
壯心終蹭蹬，去日捷飛騰。
不及寒沙雁，來時下杜陵。
夜意
作者：陸游
朝代：宋

浮雲掃盡天如水，十里疏鐘到野堂。
窗紙月明人不睡，屋茅霜冷夜初長。
歸休固已師沮溺，承學猶能陋漢唐。
安得子孫常念此，不妨世世業耕桑。
夜意
作者：陸游
朝代：宋

灑地移床曲檻前，葛衣蕭爽接䍦偏。
庭空秋近露沾草，月落夜闌星滿天。
靜待微風停素扇，旋消殘酒潄寒泉。
翛然自與氛埃遠，安用騎鯨學水仙。
夜意
作者：陸游
朝代：宋

火雲夕方收，草露秋已白。
堂空燈欲翳，壁壞蟲自嘖。
四顧寂無人，獨立岸吾幘。
窮通何足論，等是百年客。
何能爲一飽，半世出下策。
布帆幸無恙，誰謂江海迮。
夜意三首·其一
作者：陸游
朝代：宋

名姓人誰記，形骸老漸侵。
酒慳停劇飲，詩退負高吟。
雨隔踈更斷，雲藏古院深。
衰遲常兀兀，惆悵少年心。
夜意三首·其三
作者：陸游
朝代：宋

瘴地晨霜薄，郊墟暮雨昏。
啼螀如有恨，微火解相温。
末路真無策，孤忠敢自言。
輪囷肝膽在，白首倚乾坤。
夜意三首·其二
作者：陸游
朝代：宋

心清知睡少，氣定覺神凝。
但有一無愧，何妨百不能。
燈昏如隔霧，研冷欲生冰。
兀爾遺身世，東窗待日升。
夜意二首·其一
作者：陸游
朝代：宋

幌外燈青見鼠行，林梢月黑有梟鳴。
只言中夏夜偏短，萬里夢回天未明。
夜意二首·其二
作者：陸游
朝代：宋

睡覺鄰雞已再啼，蓬窗燈暗雨凄凄。
東家蹇驢不用借，明日門前一尺泥。
夜投山家四首·其一
作者：陸游
朝代：宋

驀溝上阪到山家，牧豎譍門兩髻丫。
葑火正紅煨竽熟，豈知新貴筑堤沙。
夜投山家四首·其三
作者：陸游
朝代：宋

生草茨廬荆作扉，數家烟火自相依。
大兒飼犢舍邊去，小兒捕魚溪口歸。
夜投山家四首·其二
作者：陸游
朝代：宋

夜行山步鼓鼕鼕，小市優場炬火紅。
喚起少年巴蜀夢，宕渠山寺看蠶叢。
夜投山家四首·其四
作者：陸游
朝代：宋

房櫳深深績火明，垣屋蕭蕭礱穀聲。
作官覓飽最繆算，羨爾爲農過一生。
夜抵葭萌惠照寺寓榻小閣
作者：陸游
朝代：宋

亭驛驅馳髀肉消，故山歸夢愈迢迢。
夜行觸尉那能避，旦過隨僧不待招。
雨後風雲猶慘澹，霜前草木已蕭條。
衰遲事事非平日，醉裏題詩亦復聊。
夜步
作者：陸游
朝代：宋

市人莫笑雪蒙頭，北陌南阡信脚遊。
風逓鐘聲雲外寺，水揺燈影酒家樓。
鶴歸遼海逾千歲，楓落吳江又一秋。
却掩船扉耿無寐，半窗落月照清愁。
夜步庭下有感
作者：陸游
朝代：宋

夜遶中庭百匝行，秋風傳漏忽三更。
星辰北拱疏還密，河漢西流縱復横。
驚鵲遶枝棲不穩，冷螢穿竹遠猶明。
書生老抱平戎志，有泪如江未敢傾。
夜歸
作者：陸游
朝代：宋

城角傳三弄，桑村喜獨歸。
雨多螢滿野，徑狹露沾衣。
食儉鹽醯薄，年衰氣力微。
青燈對兒女，撫事一歔欷。
夜歸
作者：陸游
朝代：宋

晡時捩柂離西興，錢清夜渡見月升。
浮橋沽酒市嘈囋，江口過埭牛凌兢。
寒韲煮餅坐茆店，小鮮供饌尋魚罾。
偶逢估客問姓字，歡笑便足爲交朋。
須臾一飽各散去，帆席健快如超騰。
雲間戍樓鼓坎坎，山尾佛塔燈層層。
夜分到家趨篝火，稺子驚起頭鬅鬙。
道途辛苦未暇說，一尊且復驅嚴凝。
夜歸
作者：陸游
朝代：宋

疏鐘渡水來，素月依林上。
烟火認茅廬，故倚船篷望。
夜歸
作者：陸游
朝代：宋

野店晡炊飯，溪橋夜據鞍。
天回河絡角，海闊斗闌干。
牧舍牛生犢，蔬園犬逐獾。
今年時序早，九月已清寒。
夜歸
作者：陸游
朝代：宋

飲酒不盡觴，觀棋不竟局。
索馬踏街鼓，仰視月挂木。
疾馳沿河隄，不記幾坊曲。
到家四鄰寂，往往睡已熟。
天香餘裊裊，佛燈猶煜煜。
中庭雖一席，緩步意亦足。
寒犬吠荆籬，棲鵲起樷竹。
市聲從北来，始覺非林谷。
却尋西窗書，開卷剪殘燭。
官閑居更遠，一笑謝羈束。
夜歸二首·其一
作者：陸游
朝代：宋

今年寒到江鄉早，未及中秋見雁飛。
八十老翁頑似鐵，三更風雨采菱歸。
夜歸二首·其二
作者：陸游
朝代：宋

芡浦菱陂夜半時，小舟更著疾風吹。
青熒一炬楓林外，鬼火漁燈兩不知。
夜歸偶懷故人獨孤景略
作者：陸游
朝代：宋

買醉村場半夜歸，西山落月照柴扉。
劉琨死後無奇士，獨聽荒雞泪滿衣。
夜歸磚街巷書事
作者：陸游
朝代：宋

近坊燈火如晝明，十里東風吹市聲。
遠坊寂寂門盡閉，只有烟月無人行。
誰家小樓歌惱儂，餘響縹緲縈簾櫳。
苦心自古乏真賞，此恨略與吾曹同。
歸来空齋卧凄冷，燈前病骨巉巉影。
獨吟古調遣誰聽，聊與梅花分夜永。
夜歸舟中作
作者：陸游
朝代：宋

意薄楊修喚小兒，孤舟自笑髮成絲。
放開癡腹無非夢，拈起幽懷摠是詩。
霜下忽驚桐葉盡，灘生更覺水聲奇。
餘年那恨驅黄犢，除却爲農百不宜。
夜汲
作者：陸游
朝代：宋

酒渴起夜汲，月白天正青。
銅瓶響寒泉，聞之心自醒。
井邊雙梧桐，映月影離離。
上有獨棲鵲，細爪握高枝。
我欲畫團扇，良工不可求。
三嘆拊庭楯，浩然風露秋。
夜汲井水煮茶
作者：陸游
朝代：宋

病起罷觀書，袖手清夜永。
四鄰悄無語，燈火正凄冷。
山童亦睡熟，汲水自煎茗。
鏘然轆轤聲，百尺鳴古井。
肺腑凛清寒，毛骨亦蘇省。
歸来月滿廊，惜踏疏梅影。
夜泊
作者：陸游
朝代：宋

小聚近江干，中春尚爾寒。
釣船隨鷺宿，烟月伴鐘殘。
冉冉歲時速，茫茫天地寬。
推篷一搔首，無處著悲歡。
夜泊合江縣月中小舟謁西凉王祠
作者：陸游
朝代：宋

懸瀑雪飛舞，奇峰玉嶙峋。
揺碎一江月，來謁西凉神。
我雖不識神，知是山水人。
不敢持笏來，裋褐整幅巾。
出我囊中香，羞我南谿蘋。
杯湛玻瓈春，盤横水精鱗。
出門意惝怳，烟波浩無津。
安得結茆地，與神永爲鄰。
夜泊水村
作者：陸游
朝代：宋

腰間羽箭久凋零，太息燕然未勒銘。
老子猶堪絕大漠，諸君何至泣新亭。
一身報國有萬死，雙鬢向人無再青。
記取江湖泊船處，臥聞新雁落寒汀。
夜泊龍廟回望建康有感
作者：陸游
朝代：宋

我醉行水上，身輕如飛烟。
魚龍互悲嘯，伴我夜不眠。
羽扇揮浮雲，月挂牛斗間。
河漢横復斜，風露方浩然。
坡陁石頭城，寂莫七百年。
世事感予懷，竦身入青天。
夜泛湖中
作者：陸游
朝代：宋

水鴨鵁鶄拍拍飛，菰蒲深處弄烟霏。
喚回二十年前夢，半醉姑溪棹月歸。
夜泛蜻蜓浦
作者：陸游
朝代：宋

四顧水無際，三更月未生。
偶成揺檝去，不減御風行。
烟浦漁歌斷，蘆洲鬼火明。
還家人已睡，小立叩柴荆。
夜泛西湖示桑甥世昌
作者：陸游
朝代：宋

嗟我客上都，忽已見暮春。
騎馬出闇門，眯眼吹紅塵。
西湖商賈區，山僧多市人。
誰令污泉石，只合加冠巾。
黄冠更可憎，狀與屠沽鄰。
齁齁酒肉氣，吾輩何由親。
少須一鬨散，境寂鷗自馴。
舉手邀素月，移舟采青蘋。
鍾從南山来，殷殷浮烟津。
鶴髮隱者歟，長樂收釣緍。
畏冷不竟夕，恨此老病身。
明發復擾擾，吾詩其絕麟。
夜漏欲盡行度浮橋至錢清驛待舟
作者：陸游
朝代：宋

潮生抹沙岸，雲薄漏月明。
江頭曉色動，鴉起人未行。
扶攜度長橋，仰視天宇清。
遥憐繫舟人，聽我高屐聲。
水檻得小憩，一笑拄杖横。
澄漪弄孤影，微風吹宿酲。
湛然方寸間，不受塵事攖。
寄語市朝人，此樂未易名。
夜熱
作者：陸游
朝代：宋

觸熱行萬里，煩促詎可論。
泊船鄂州步，終日如炮燔。
揺扇腕欲脱，揮汗白雨翻。
推枕再三起，散髮臨前軒。
秋近更漏長，天旱星宿繁。
甘澍何時來，太息憂元元。
夜登千峰榭
作者：陸游
朝代：宋

夷甫諸人骨作塵，至今黄屋尚東巡。
度兵大峴非無策，收泣新亭要有人。
薄釀不澆胸壘塊，壯圖空負膽輪囷。
危樓插斗山衘月，徙倚長歌一愴神。
夜登城楼
作者：陸游
朝代：宋

上天何蒼蒼，四序浩旋斡。
異哉今年熱，炊鬻不可活。
夜分睡復起，揺箑腕欲脱。
彊登城西楼，月露渺空濶。
憑欄弄清影，涼颸入蕉葛。
濕螢沾草根，驚鶻起木末。
亦知難久留，襟抱資一豁。
人事迭廢興，天理交予奪。
羲和不停馭，去若弦上筈。
此熱會當衰，歲晚備裘褐。
夜登小南門城上
作者：陸游
朝代：宋

曵杖上江城，清宵破二更。
月回高樹影，風壯急灘聲。
野艇魚罾舉，優場炬火明。
湖塘正如此，回首憶柴荆。
夜登山亭
作者：陸游
朝代：宋

飛觀崢嶸天宇寛，幽人半醉凭闌干。
三山渺渺鸞鶴遠，七澤茫茫蓑笠寒。
清吹拂林横玉笛，紫雲覆鼎熟金丹。
童顔緑鬢無人識，回首塵寰一夢殘。
夜登江楼
作者：陸游
朝代：宋

平生胸中無滯留，曠然獨與造物逰。
天風駕我周宇縣，夜半忽過江邉楼。
楼前茫茫天地濶，萬頃月浸空江秋。
雲階無塵鸞鶴舞，玉笛裂石魚龍愁。
肺肝澄澈納灝氣，毛髮慘慄臨寒流。
世間回首真一夢，誰能更念酬恩讎。
夜登白帝城樓懷少陵先生
作者：陸游
朝代：宋

拾遺白髮有誰憐，零落歌詩遍兩川。
人立飛樓今已矣，浪翻孤月尚依然。
升沉自古無窮事，愚智同歸有限年。
此意凄涼誰共語，夜闌鷗鷺起沙邊。
夜窗
作者：陸游
朝代：宋

性中汝本具光明，蔽障除時道自成。
手刈茆苫數椽屋，身鉏菜煮一杯羹。
天人迭勝誰能測，禍福無常不待評。
惟有吾心終可恃，夜窗袖手聽松聲。
夜聞埭東賣酒鼓聲譁甚
作者：陸游
朝代：宋

烏桕森疏照溪赤，寒鴉翩翻蔽天黑。
鮮鱸出網重兼斤，新蟹登盤大盈尺。
年年此際清霜夜，飯罷讀書聲滿舍。
豈惟父子講家學，亦有朋儕結經社。
誰令屠沽聚里中，鼓聲終夜聒老翁。
嗚呼安得寐無聰，不但杜老左耳聾。
夜聞塔鈴及泉聲
作者：陸游
朝代：宋

山泉瀉幽竇，塔鈴揺天風。
清音無時盡，靜夜尤璁瓏。
嗟我走紅塵，市聲聒欲聾。
多生耳根業，賴此一洗空。
夢騎白鳯凰，佩玉朝珠宫。
覺來撫枕嘆，月滿草堂中。
夜聞大風感懷賦吳體
作者：陸游
朝代：宋

故都宫闕汙羶腥，原野久稽陳大刑。
未須校尉戍西域，先要將軍空朔庭。
意言揮戈可退日，身乃讀書方聚螢。
病起窗前髮如雪，夜聞風聲孤涕零。
夜聞姑惡
作者：陸游
朝代：宋

學道當於萬事輕，可憐力淺未忘情。
孤愁忽起不可耐，風雨溪頭姑惡聲。
夜聞姑惡
作者：陸游
朝代：宋

湖橋東西斜月明，高城漏鼓傳三更。
釣船夜過掠沙際，蒲葦蕭蕭姑惡聲。
湖橋南北烟雨昏，兩岸人家早閉門。
不知姑惡何所恨，時時一聲能斷魂。
天地大矣汝至微，滄波本自無危機。
秋菰有米亦可飽，哀哀如此將安歸。
夜聞松聲有感
作者：陸游
朝代：宋

清晨放船落星石，大風吹颿如箭激。
回頭已失廬山雲，却上吳城觀落日。
夜深龍歸擘祠門，入木數寸留爪痕。
明朝就視心尚慄，腥風卷地雷霆奔。
歸船買酒持自慰，性命平生驚屢戲。
固知神怒有定時，波紋蹙作魚鱗細。
如今衰病臥林坰，霜覆茆簷月滿庭。
松聲驚破三更夢，猶作當時風浪聽。
夜聞櫓聲
作者：陸游
朝代：宋

咿啞雙櫓聲，凄切遊子情。
豈無一杯酒，孤舟誰與傾。
清愁不可耐，霜月照潮平。
夜聞浣花江聲甚壯
作者：陸游
朝代：宋

浣花之東當筰橋，奔流齧橋橋爲搖。
分洪初疑兩蛟舞，觸石散作千珠跳。
壯聲每挾雷雨横，巨勢濳借黿鼉驕。
夢回聞之坐太息，鐡衣何日東征遼。
銜枚度磧沙颯颯，盤槊斷隴風蕭蕭。
不然投檄徑歸去，短篷臥聽錢塘潮。
夜聞湖中漁歌
作者：陸游
朝代：宋

夢回一燈翳復明，卧聞湖上漁歌聲。
嗚嗚乍低忽更起，嫋嫋欲斷還微縈。
初隨缺月墮烟浦，已和殘角吹江城。
悲傷似擊漸離筑，忠憤如撫桓伊筝。
放臣萬里憂國泪，戍客白首懷鄉情。
峽猿失侣方獨宿，沙雁垂翅猶遐征。
巴巫竹枝短亭晚，瀟湘欸乃孤舟横。
世間此恨故相似，使我百感何由平。
夜聞秋風感懷
作者：陸游
朝代：宋

西風一夜號庭樹，起攬戎衣泪濺襟。
殘角聲催關月墮，斷鴻影隔塞雲深。
數篇零落從軍作，一寸凄涼報國心。
莫倚壯圖思冨貴，英豪何限死山林。
夜聞落葉
作者：陸游
朝代：宋

我行出柴門，初喜春草生。
俛仰幾何時，落葉終夜聲。
嗟我日益老，抱疾况未平。
晨興就盥櫛，顧亦彊支撐。
齋中有兩童，熟視不能名。
定非張睢陽，大笑頹冠纓。
死至人所同，此理何待評。
但有一可恨，不見復兩京。
夜聞蟋蟀
作者：陸游
朝代：宋

布穀布穀解勸耕，蟋蟀蟋蟀能促織。
州符縣帖無已時，勸耕促織知何益。
安得生世當成周，一家百畝長無愁。
緑桑鬱鬱暗微徑，黄犢叱叱行平疇。
荆扉績火明煜煜，黍壟饁飯香浮浮。
耕亦不須勸，織亦不須促。
機上有餘布，盎中有餘粟。
老翁白首如小兒，鼓腹擊壤相從嬉。
夜聞鄰家治稻
作者：陸游
朝代：宋

二頃春蕪廢不耕，半生名宦竟何成。
歸来每羨農家樂，月下風傳打稻聲。
夜聞雨聲
作者：陸游
朝代：宋

我似騎驢孟浩然，帽邊隨意領山川。
忽聞風雨掠窗外，便覺江湖在眼前。
路過郵亭知幾處，身如估客不論年。
未妨剩擁寒衾卧，贏取孤吟入斷編。
夜聞雨聲
作者：陸游
朝代：宋

高簷夜雨瀉淋浪，起擁寒衾旋炷香。
春事豈堪頻破壊，客愁不可復禁當。
長缾磊落輸郫醸，輕騎聮翩報海棠。
著意物華君莫笑，世間得喪更茫茫。
夜聞雷雨大作
作者：陸游
朝代：宋

暗空霧雨無時已，卷地風雷却是晴。
九十老翁更事久，寄言兒女不須驚。
夜聽竹間雨聲
作者：陸游
朝代：宋

解酲不用酒，聽雨神自清。
治疾不用藥，聽雨體自輕。
我居萬竹間，蕭瑟送此聲。
焚香倚蒲團，袖手坐三更。
人苦不自覺，忿慾投隙生。
起歃簷間雨，更與此君盟。
夜與兒子出門閑步
作者：陸游
朝代：宋

家住黄花入麥村，閑將稚子出柴門。
草根螢墮久開闔，雲際月行時吐吞。
未分悲憂攻齒髮，已將生死付乾坤。
舊書半蠧猶堪讀，糲飯藜羮莫更論。
夜與子遹說蜀道因作長句示之
作者：陸游
朝代：宋

憶自梁州入劍門，關山無處不消魂。
亞松託宿逢秋雨，小柏經行聽曉猿。
當日只知悲客路，歸來終亦老江村。
吾兒生晚那知此，聊對青燈與細論。
夜興
作者：陸游
朝代：宋

夜出茆堂自撤扃，烏藤與我兩伶俜。
涼蟾吐暈圍千丈，老木移陰可一庭。
隔浦呼嗚聞宿鳥，傍簷開闔數流螢。
放翁尚友論千載，不取梁鴻即管寧。
夜興
作者：陸游
朝代：宋

夜闌扶策繞中庭，雲罅三三兩兩星。
安得南風卷雲盡，爛然河白映天青。
夜興
作者：陸游
朝代：宋

梟呼作人聲，月出如野燒。
推枕中夜起，殘燈尚餘照。
難從公榮飲，獨效孫登嘯。
八十推不僵，平昔豈所料。
空廊病馬卧，枯草老牛噍。
明朝語俗人，與汝不同調。
夜興
作者：陸游
朝代：宋

窮巷行人絕，高城漏鼓稀。
劇談頻翦燭，久坐旋更衣。
饑鼠衝人過，啼鴉冒夜飛。
客歸吾未睡，孤影自相依。
夜興
作者：陸游
朝代：宋

脫冠殘髮冷颼飀，北斗闌干河漢秋。
木末有風栖鵲起，亭皋無月亂螢流。
酒慳僅得時時醉，詩退難禁夜夜愁。
欲睡不妨還小立，一聲菱唱起滄洲。
夜興
作者：陸游
朝代：宋

鬢毛飽受雪霜侵，一褐蕭條寄故林。
簷雨滴回羈枕夢，城笳喚起塞垣心。
平生耻露囊中穎，垂老甘同爨下琴。
燈燼欲殘看瘦影，不妨袖手坐愔愔。
夜興
作者：陸游
朝代：宋

鶴瘦龜饑與靜宜，更闌徙倚竝清池。
月當三五初盈夜，河直西南欲落時。
浩浩醉歌群鶩起，翩翩孤影角巾欹。
飛僊授我青瑶簡，索賦山中夜興詩。
夜興戲作
作者：陸游
朝代：宋

遥夜寂無譁，江城鼓屢撾。
傍牆行踸踔，脫帽髮鬖髿。
詩和玲瓏韵，燈開頃刻花。
會心有佳處，不寐到啼鴉。
夜行
作者：陸游
朝代：宋

紅藤拄杖扶衰病，村北村南破夜行。
閑繞長堤逐螢火，戲臨荒沼問鼃聲。
倦逰但有笭箵興，久客真諳褦襶情。
安得故人同一醉，三更城上看河傾。
夜行
作者：陸游
朝代：宋

路長憂炬盡，馬弱畏泥深。
腸斷猿啼樹，魂驚鬼嘯林。
艱危窮自慣，寒苦老難禁。
回首金牛道，加鞭負壯心。
夜行宿湖頭寺
作者：陸游
朝代：宋

卧載藍輿黄葉村，疏鐘杳杳隔谿聞。
清霜十里伴微月，斷雁半行穿亂雲。
去國不堪心破碎，平戎空有膽輪囷。
泗濱樂石應如舊，誰勒中原第一勲。
夜行湖上
作者：陸游
朝代：宋

月痕澹欲無，斗柄低半没。
荒陂雁飛鳴，草屋牛卧齕。
我行湖邊路，霜冷刮病骨。
斷隄沙水濕，屨滑常恐蹷。
殘年垂七十，野處猶短褐。
窮死士所有，權門不可謁。
夜行玉笥樵風之間宿龍瑞
作者：陸游
朝代：宋

野店谿橋供晚餉，吟邊醉裏弄春風。
馬行缺月黄昏後，鍾下亂山空翠中。
名宦不辭成寂寂，歲時惟恨去怱怱。
頗聞禹穴遺書在，安得高人與細窮。
夜行至平羌憩大悲院
作者：陸游
朝代：宋

憶昨遊天台，夜投石橋宿。
水聲亂人語，炬火散山谷。
穿林有驚鶻，截道多奔鹿。
今夕復何夕，此境忽在目。
蒼茫陂十里，清淺溪數曲。
微霜結裘茸，落葉拂帽屋。
下馬憩村寺，頹然睡清熟。
覺來窗已白，殘燈猶煜煜。
夜行至白鹿泉上
作者：陸游
朝代：宋

小雨病良已，新秋夜漸長。
隔城聞鶴唳，出户逐螢光。
荒徑穿蒙密，遥空望莽蒼。
泉聲落環珮，肝肺爲清涼。
夜行過一大姓家值其樂飲戲作
作者：陸游
朝代：宋

村豪聚飲自相歡，燈火歌呼鬧夜闌。
醉飽要勝饑欲死，看渠也復面團團。
夜觀嚴光祠碑有感
作者：陸游
朝代：宋

我昔過釣臺，峭石插江渌。
登堂拜嚴子，挹水薦秋菊。
君看此眉宇，何地著榮辱。
雒陽逢故人，醉脚加其腹。
書生常事爾，乃復駭世俗。
正令爲少留，要非昔文叔。
平生陋范曄，瑣瑣何足録。
安得太史公，妙語寫高躅。
夜觀子虡所得淮上地圖
作者：陸游
朝代：宋

閉置空齋清夜徂，時聞水鳥暗相呼。
胡塵漫漫連淮潁，泪盡燈前看地圖。
夜觀秦蜀地圖
作者：陸游
朝代：宋

往者行省臨秦中，我亦急服叨從戎。
散關摩雲俯賊壘，清渭如带陳軍容。
高旌縹緲嚴玉帳，畫角悲壯傳霜風。
咸陽不勞三日到，幽州正可一炬空。
意氣已無雞鹿塞，單于合入蒲萄宮。
燈前此圖忽到眼，白首流落悲塗窮。
吾皇英武同世祖，諸將行策雲臺功。
孤臣昧死欲自薦，君門萬里無由通。
正令選壯不爲用，筆墨尚可輸微忠。
何當勒銘紀北伐，更擬草奏祈東封。
夜話贈華師
作者：陸游
朝代：宋

少喜洛陽俠，今成衡嶽僧。
深培地爐火，明照佛龕燈。
衰鬢晨霜白，禪心古澗澄。
猶能遍參在，爲我買行縢。
夜讀了翁遺文有感
作者：陸游
朝代：宋

秋雨蕭蕭夜不眠，挑燈開卷意凄然。
吾曹自欲期千載，世論何曾待百年。
當日公卿笑迂濶，即今河洛污腥膻。
陰陽消長從來事，玩易深知屢絕編。
夜讀兵書
作者：陸游
朝代：宋

八月風雨夕，千載孫吴書。
老病雖憊甚，壮氣頗有餘。
長纓果可請，上馬不躊躇。
豈惟鏖皋蘭，直欲封狼居。
萬乘久巡狩，兩京盡邱墟。
此責在臣子，憂愧何時攄。
南鄭築壇場，隆中顧草廬。
邂逅未可知，旄頭方掃除。
夜讀兵書
作者：陸游
朝代：宋

孤燈耿霜夕，窮山讀兵書。
平生萬里心，執戈王前驅。
戰死士所有，恥復守妻孥。
成功亦邂逅，逆料政自疏。
陂澤號饑鴻，歲月欺貧儒。
嘆息鏡中面，安得長膚腴。
夜讀劉伯倫傳戲作
作者：陸游
朝代：宋

生本無心死可知，徐徐掩骨未爲遲。
一奴僅可供薪水，那得閑人荷鍤隨。
夜讀吕化光文章抛盡愛功名之句戲作
作者：陸游
朝代：宋

玉關西望氣横秋，肯信功名不自由。
却是文章差得力，至今知有吕衡州。
夜讀唐諸人詩多賦烽火者因記在山南時登城觀塞上傳烽追賦一首
作者：陸游
朝代：宋

我昔逰梁州，軍中方罷戰。
登城看烽火，川迥風裂面。
青熒竝駱谷，隐翳連鄠縣。
月黑望愈明，雨急滅復見。
初疑雲罅星，又似山際電。
豈無酒滿尊，對此不能嚥。
低頭愧虎韔，零落白羽箭。
何時復關中，却照甘泉殿。
夜讀岑嘉州詩集
作者：陸游
朝代：宋

漢嘉山水邦，岑公昔所寓。
公詩信豪偉，筆力追李杜。
常想從軍時，氣無玉關路。
至今蠧簡傳，多昔横槊賦。
零落財百篇，崔嵬多傑句。
工夫刮造化，音節配韶頀。
我後四百年，清夢奉巾屨。
晚途有奇事，隨牒得補處。
群胡自魚肉，明主方北顧。
誦公天山篇，流涕思一遇。
夜讀東京記
作者：陸游
朝代：宋

海東小冦辜覆冒，敢據神州竊名號。
幅員萬里宋乾坤，五十一年讎未報。
煌煌藝祖中天業，東都實宅神明隩。
即今犬豕穴宫殿，安得旄頭下除掃。
寶玉大弓久不獲，臣子義敢忘巨盗。
景靈太廟威神在，北鄉慟哭猶可告。
壯士方當棄軀命，書生詎忍開和好。
孤臣白首困西南，有志不伸空自悼。
夜讀范至能攬轡録言中原父老見使者多揮涕感其事作絕句
作者：陸游
朝代：宋

公卿有黨排宗澤，帷幄無人用岳飛。
遺老不應知此恨，亦逢漢節解沾衣。
夜讀隱書有感
作者：陸游
朝代：宋

平生志慕白雲鄉，俯仰人間每自傷。
倦鶴摧頹寜望料，寒龜蹙縮且支床。
力探鴻寶尋奇訣，剩采青精試秘方。
常鄙臞仙老山澤，要令仰首看飛翔。
夜讀鞏仲至閩中詩有懷其人
作者：陸游
朝代：宋

詩思尋常有，偏於客路新。
能追無盡景，始見不凡人。
細讀公奇作，都忘我病身。
蘭亭盡名士，逸少獨清真。
夜賦
作者：陸游
朝代：宋

八十衰翁久挂冠，今年無酒敵春寒。
亂雲入戶雨方急，斷雁叫群燈未殘。
蠹簡幸存隨意讀，蝸廬雖小著身寬。
支離自笑心猶壯，憂國憂家慮萬端。
夜賦
作者：陸游
朝代：宋

夜窗搔首髮鬅鬙，病不勝衣倚瘦藤。
堪笑顔回忍饑面，常依韓愈看書燈。
殘生已與灰俱冷，舊友誰如几可憑。
月落風生忽增氣，掠簷勁翮有歸鷹。
夜賦
作者：陸游
朝代：宋

小齋寂寂似禪寮，卧數更籌覺夜遥。
帳外殘燈欺不寐，梁間棲燕伴無聊。
江湖蹭蹬朱顔改，憂患侵凌壯志消。
挂旆天山少年事，此身終負聖明朝。
夜賦
作者：陸游
朝代：宋

月暈知將雨，風聲報近秋。
暗廊行熠燿，深樹嘯鵂鶹。
老幸傳家事，狂猶爲國憂。
相齊雖已矣，且復飯吾牛。
夜賦
作者：陸游
朝代：宋

簷滴新春雨，窗昏半夜燈。
病無詩一字，窮賴酒三升。
世路澀如棘，祠官冷欲冰。
殘年只此是，年少解飛騰。
夜賦
作者：陸游
朝代：宋

練色亭皋月，江聲木杪風。
開書燈煜煜，傳漏鼓鼕鼕。
流落諸生老，呻吟四壁空。
生涯君勿笑，淡話有兒同。
夜賦
作者：陸游
朝代：宋

老人不食覺魂清，怳若身遊白玉京。
夜靜月驚林鵲起，水凉風颭露荷傾。
昏燈一點窺孤夢，畫角三終轉五更。
欲醉海山還懶去，且携羽扇憩青城。
夜起思子虡
作者：陸游
朝代：宋

我久依耕壟，兒方吊戰場。
卧聞風浩蕩，起視月蒼茫。
老境綈袍暖，貧家菜粥香。
惟愁殺風景，無酒作重陽。
夜過魯墟
作者：陸游
朝代：宋

中夜過魯墟，船底鳴細浪。
月出菱歌長，林闇績火壯。
故居不可識，四顧但青嶂。
百年幾廢興，撫事一悽愴。
士生本耕稼，時來偶卿相。
功名亦餘事，所勉在素尚。
况吾多難者，久已冥得喪。
微祿行當辭，没身事幽曠。
夜過魯墟
作者：陸游
朝代：宋

晡時發柯橋，申夜過魯墟。
燈出籬落間，七世有故廬。
門低不容駟，壁壞亡遺書。
高樹宿羈鳥，廢沼跳驚魚。
移船過古埭，水面涵星疏。
安得病良已，畢世澆春蔬。
夜還驛舍
作者：陸游
朝代：宋

樓上鼕鼕初發更，斷雲收雨旋成晴。
市橋新漲揺燈影，驛路殘泥壮屐聲。
闤闠變遷非曩日，情懷牢落感餘生。
高秋病起猶能醉，剩買官醅樂太平。
夜酌
作者：陸游
朝代：宋

我有一瓢酒，與君今夕同。
鳴簷社公雨，捲野沛歌風。
閲世花開落，觀身劫壞空。
北邙丘壠盡，太息幾英雄。
夜酌
作者：陸游
朝代：宋

遥夜澆愁賴麴生，燈前忽見臥長瓶。
比紅有句狂猶在，染白無方老已成。
園徑露螢粘濕草，塔簷風鐸亂疏更。
悲秋要是騷人事，未必忘情勝有情。
夜酌
作者：陸游
朝代：宋

酒淥孤燈夜，梅黄細雨天。
聊成顧影醉，復作曲肱眠。
腰下蘇秦印，囊中趙壹錢。
丈夫隨所遇，底處不陶然。
夜閱篋中書偶得李德遠數帖因思昔相從時所言後多可驗感嘆有作
作者：陸游
朝代：宋

早歲傳聞月旦評，殿門邂逅眼偏明。
當時一坐推談止，今日叢林見話行。
老卧烟村身偶在，夜開蠹紙泪如傾。
豈知三十餘年後，河洛胡塵訖未平。
夜雨
作者：陸游
朝代：宋

初夏雨淋浪，簷聲繞四廊。
感深頭易白，睡少漏偏長。
紅捲簾旌溼，潤生衣焙香。
清吟欲排悶，三嘆不成章。
夜雨
作者：陸游
朝代：宋

吾詩滿篋笥，最多夜雨篇。
四時雨皆佳，莫若初寒天。
紙帳白于氈，紙被軟于綿。
枕傍小銅匜，海沉起微烟。
是時聞夜雨，如絲竹管弦。
恨我未免俗，吟諷勤雕鎸。
南朝空階語，妙出建安前。
意謂奪造化，百世莫比肩。
安知梧桐句，乃復與並傳。
夜雨何時無，奇語付後賢。
夜雨
作者：陸游
朝代：宋

夜雨有殘滴，秋碪無絕聲。
得詩旋已忘，覓睡固難成。
壯志悲垂老，歸耕願太平。
發春纔屬爾，歲事又崢嶸。
夜雨
作者：陸游
朝代：宋

暮雨蕭蕭集瓦溝，空階點滴送清愁。
何由乞得須臾睡，直到窗明滴未休。
夜雨
作者：陸游
朝代：宋

正看飛雪暗江天，不覺新春已粲然。
花氣襲人娛獨夜，雨聲繞舍送豐年。
樵風未改山川舊，禊事空悲歲月遷。
一榼可營身尚健，故應先治下湖船。
夜雨
作者：陸游
朝代：宋

江邊依舊釣舟橫，萬事何曾有一成。
空憶廬山風雨夜，自吹小竈煮蔓菁。
夜雨
作者：陸游
朝代：宋

濃雲如潑墨，急雨如飛鏃。
激電光入牖，奔雷勢掀屋。
漏溼恐敗書，起視自秉燭。
移併顧未暇，盆盎苦不足。
不如卷茵席，少忍待其復。
飛螢方得意，熠熠相追逐。
姑惡獨何怨，菰叢聲若哭。
吾歌亦已悲，老死終碌碌。
夜雨
作者：陸游
朝代：宋

空階雨聲夜轉急，壁疏窗破凄風入。
一燈嫋嫋吹欲滅，老生獨傍書架立。
取書欲讀輒復休，却行出門搔白頭。
市樓賣酒日千斛，眾人皆樂君胡憂。
夜雨
作者：陸游
朝代：宋

藩籬處處蔓牽牛，薏苡叢深稗穗抽。
只道物生常茂遂，一宵風雨又成秋。
夜雨
作者：陸游
朝代：宋

點滴茅簷雨，長宵不肯晴。
殘缸待雞唱，倦枕厭梟鳴。
已踐衰殘境，况兼羈旅情。
晨興亦何事，椎髻繞廊行。
夜雨
作者：陸游
朝代：宋

齒牙摇動鬢毛疏，四壁蕭然卧草廬。
急雨聲酣戰叢竹，孤燈焰短伴殘書。
壯心未減從戎日，苦學猶如覓舉初。
自笑堅頑誰得似，同儕太半已丘墟。
夜雨三首·其一
作者：陸游
朝代：宋

澤國寒多雨，畸人夜少眠。
不緣酲作病，只合醉終年。
庭草已爭茁，園梅空自憐。
重雲不難抉，無劍倚青天。
夜雨三首·其三
作者：陸游
朝代：宋

人日春猶淺，雞晨夜向闌。
殘缸燈暈小，單枕雨聲寒。
難補皇天漏，空思后土乾。
山家尊酒薄，懷抱若爲寛。
夜雨三首·其二
作者：陸游
朝代：宋

寒雨連三夕，幽居只數椽。
家貧輕過節，身老怯增年。
日月悲歌裏，關山泪眼邊。
梅花自開落，嘆息爲誰妍。
夜雨寒甚
作者：陸游
朝代：宋

萬籟號風如戰鼓，雪意垂垂先作雨。
庭中栖鳥驚屢起，窗下殘燈翳還吐。
老翁聳膊高過頂，童子觸屏低不語。
時聞鄰舍起飯牛，亦有歸樵說逢虎。
去年雪薄蝗害稼，今年望雪如望赦。
行當三白兆豐年，牲酒如山作秋社。
夜雨思括蒼遊
作者：陸游
朝代：宋

道心退惰如風鷁，世念堅彊似火牛。
安得短篷湖海去，夜深聽雨琵琶洲。
夜雨感懷
作者：陸游
朝代：宋

老來每惜歲崢嶸，幾爲巴歌判宿酲。
白帝草生時入夢，錦官花重更關情。
簾疏夜雨侵燈暈，枕冷秋風逓角聲。
定許何時理歸棹，酒狂猶解賦蕪城。
夜雨暴至
作者：陸游
朝代：宋

堂中虚窗雨氣入，堂前樷竹雨聲急。
山童束緼走求火，屋漏惟愁打書濕。
秋風䆉稏九千頃，此夕真成傾玉粒。
蹋歌作社約比鄰，一飽今年可平揖。
夜雨有感
作者：陸游
朝代：宋

北風吹雨暗江郊，十月僧廬旋補茆。
病馬敢希三品料，驚禽聊借一枝巢。
少時諸老爭求識，晚歲殊方罕定交。
閉户不妨新得趣，丹經盈篋手親抄。
夜雨有感
作者：陸游
朝代：宋

斷虹不隔江郊雨，一盞昏燈夜半時。
多感生悲那爲酒，積衰成瘦錯冤詩。
空階點滴何由止，倦枕凄凉只自知。
平日故人零落盡，寄書誰與敘睽離。
夜雨枕上
作者：陸游
朝代：宋

秋雨不肯晴，秋夜不肯明。
寸心集百憂，厭此點滴聲。
歲月不貸人，老病忽至此。
丈夫本憂世，兒女乃畏死。
夜食炒栗有感
作者：陸游
朝代：宋

齒根浮動嘆吾衰，山栗炮燔療夜饑。
喚起少年京輦夢，和寜門外早朝來。
夜飲
作者：陸游
朝代：宋

引劍酣歌亦壯哉，要君共覆手中杯。
秋鴻陣密横江去，暮角聲酣戰雨來。
莫恨皇天無老眼，請看白骨有青苔。
中年倍覺流光速，行矣西郊又見梅。
夜飲即事
作者：陸游
朝代：宋

天涯久客我何堪，聊喜燈前得縱談。
磊落金盤薦糖蟹，纎柔玉指破霜柑。
燭圍寶馬人将起，花墜紗巾酒正酣。
更作茶甌清絕夢，小窗横幅畫江南。
夜飲示坐中
作者：陸游
朝代：宋

胡雁叫群寒夜長，崢嶸北斗天中央。
達人大觀眇萬物，烈士壯心懷四方。
縱酒長鯨渇吞海，草書瘦蔓飽經霜。
付君詩卷好收拾，後五百年無此狂。
夜香
作者：陸游
朝代：宋

投老誤乘傳，竊食慚無功。
清夜一炷香，實與天心通。
忤物雖至愚，許國猶孤忠。
一念倘自欺，百年寧有終。
上帝職造化，生殺操至公。
稽首矢此心，其敢累兒童。
夢中作
作者：陸游
朝代：宋

世事何由可控摶，故山歸卧有餘歡。
澗泉見底藥根瘦，石室生雲丹竈寒。
人遠忽聞清嘯起，山開頻得異書看。
一朝出赴安期約，萬里烟霄駕紫鸞。
夢中作
作者：陸游
朝代：宋

久向人間隠姓名，看花幾到武昌城。
一壺春色常供醉，萬里烟波懶問程。
斜日挂帆堤外影，便風擊鼓驛前聲。
丈夫入手皆勛業，廊廟江湖未易評。
夢中作
作者：陸游
朝代：宋

富貴誇人死即休，每輕庸子覓封侯。
讀書歷見古人面，好義常先天下憂。
獨往何妨刀買犢，大烹却要鼎函牛。
坐皆豪傑真成快，不負凌雲百尺樓。
夢中作
作者：陸游
朝代：宋

拓地移屯過酒泉，第功圖像上凌烟。
事權皂纛兼黄鉞，冨貴金貂映玉蟬。
油築毬場飛騕褭，錦裁步障貯嬋娟。
擁塗士女千層看，應記新豐舊少年。
夢中作
作者：陸游
朝代：宋

華山敷水本閑人，一念無端墮世塵。
八十餘年多少事，藥爐丹竈尚如新。
夢中作
作者：陸游
朝代：宋

萬里行求藥，三生誓棄官。
鶴巢投暮宿，松麨續朝餐。
進火金丹熟，凌風玉宇寒。
人間日月速，歲曆又將殘。
夢中作
作者：陸游
朝代：宋

路平沙軟淨無泥，香草丰茸沒馬蹄。
擣紙聲中春日晚，怳然重到浣花溪。
夢中作
作者：陸游
朝代：宋

野鶴翩僊啄粒微，碧桃縹緲著花稀。
海山又見春風到，丹竈苔封人未歸。
夢中作
作者：陸游
朝代：宋

長堤行盡古河濆，小市人稀霧雨昏。
櫪馬垂頭嚙菅草，驛門移路避槐根。
斷碑零落苔俱徧，漏壁微茫字半存。
催喚厨人燎狐兔，强排旅思舉清樽。
夢中作二首·其一
作者：陸游
朝代：宋

征途遇秋雨，數士集郵亭。
酒拆官壺綠，山圍草市青。
劇談猶激烈，瘦影各伶俜。
四海皆兄弟，悠然共醉醒。
夢中作二首·其一
作者：陸游
朝代：宋

繫馬朱橋上酒樓，樓前敷水拍堤流。
春風又作無情計，滿路楊花輥雪球。
夢中作二首·其一
作者：陸游
朝代：宋

試說山翁事，諸君且勿譁。
百年看似夢，萬里不思家。
夜艾猶添酒，春殘更覓花。
却嗤勾漏令，辛苦學丹砂。
夢中作二首·其二
作者：陸游
朝代：宋

一客若蜀士，相逢意氣豪。
偶談唐夾寨，遂及楚成皋。
頓洗風塵惡，都忘箠轡勞。
蟬嘶笑餘子，辛苦學離騷。
夢中作二首·其二
作者：陸游
朝代：宋

大慶橋頭春雨晴，行人馬上聽鶯聲。
祥符西祀曾迎駕，惆悵無人說太平。
夢中作二首·其二
作者：陸游
朝代：宋

平羌江上月，伴我故山來。
幽興依然在，浮雲正爾開。
清秋纔幾日，黄葉已成堆。
未醉江樓酒，扁舟可得回。
夢中作遊山絕句二首·其一
作者：陸游
朝代：宋

霜風吹帽江村路，小蹇迢迢委轡行。
忽到雲山幽絕處，穿林啼鳥不知名。
夢中作遊山絕句二首·其二
作者：陸游
朝代：宋

寺樓已斷暮鐘聲，照佛琉璃一點明。
不道溪深待船久，老僧驚怪太遲生。
夢中江行過鄉豪家賦詩二首既覺猶歷歷能記也·其一
作者：陸游
朝代：宋

築屋傍江皋，牆垣締結牢。
深門蔭楊柳，高架引蒲萄。
黍酒歡迎客，麻衫旋束絳。
兒孫勿遊惰，常念起家勞。
夢中江行過鄉豪家賦詩二首既覺猶歷歷能記也·其二
作者：陸游
朝代：宋

蒲席乘風健，江潮带雨渾。
樹餘梢纜迹，崖有刺篙痕。
酒酹湘君廟，歌招屈子魂。
客途嗟草草，無處采芳蓀。
夢中行荷花萬頃中
作者：陸游
朝代：宋

天風無際路茫茫，老作月王風露郎。
只把千尊爲月俸，爲嫌銅臭雜花香。
夢中賦早行
作者：陸游
朝代：宋

夜分秉炬治裝赍，千里霜風入馬蹄。
擁褐却尋孤驛夢，垂鞭時聽近村雞。
荒烟漫漫沉殘月，宿莽離離上古堤。
天色漸分寒更力，道傍沽酒坼官泥。
夢中遊禹祠
作者：陸游
朝代：宋

湖上無人月自明，夢中彷彿得閑行。
庭空滿地楸梧影，風壯侵雲鼓角聲。
世異客懷增慘愴，秋高歲事已崢嶸。
長歌忽遇騎鯨客，喚取同朝白玉京。
夢仙
作者：陸游
朝代：宋

中宵遊帝所，廣殿綴仙官。
天逼星辰大，霜清劍珮寒。
賦詩題碧簡，侍宴跨青鸞。
惆悵塵緣重，夢殘更未殘。
夢入禪林有老宿方陞座或云通悟禪師也
作者：陸游
朝代：宋

塵埃車馬何憧憧，麞頭鼠目厭妄庸。
樂哉夢見德人容，巍巍堂堂人中龍。
舉頭仰望太華峰，攝衣欲往路無從。
忽然夢斷難再逢，空記說法聲如鐘。
夢回
作者：陸游
朝代：宋

病骨便衾暖，羈懷怯夢回。
鐘殘燈燼落，香冷雨聲来。
老抱憂時志，狂非濟世材。
明朝入冬假，燒兔薦新醅。
夢宴客大樓上命筆作詩既覺續成之
作者：陸游
朝代：宋

表裏江山亦樂哉，華纓滿座敵鄒枚。
歌從郢客樓中聽，獵向樊姬墓上回。
梅蘂香清篸寶髻，熊蹯味美按新醅。
眼邊歴歴興亡事，欲賦章華恐過哀。
夢斷
作者：陸游
朝代：宋

夢斷燈殘聞雁聲，攬衣起坐待天明。
街頭濁酒不堪醉，窗外疏梅空復情。
人欲見擠真砭石，身寧輕用作投瓊。
南湖可引春疇美，只合躬耕畢此生。
夢曾文清公
作者：陸游
朝代：宋

有道真爲萬物宗，巉然使我嘆猶龍。
晨鷄底事驚殘夢，一夕清談恨未終。
夢有餉地黄者味甘如蜜戲作數語記之
作者：陸游
朝代：宋

有客餉珍草，發奩驚絕奇。
正爾取嚼齕，炮製不暇施。
異香透崑崙，清水生玉池。
至味不可名，何止甘如飴。
兒稚喜語翁，雪頷生黑絲。
老病失所在，便欲棄杖馳。
晨雞喚夢覺，齒頰餘甘滋。
寄聲山中友，安用求金芝。
夢歸
作者：陸游
朝代：宋

老去無餘念，時時夢弊廬。
細傾新釀酒，盡讀舊藏書。
雲崦鉏畬粟，烟畦挽野蔬。
從渠造物巧，賦芧戲群狙。
夢海山壁間詩不能盡記以其意追補四首·其一
作者：陸游
朝代：宋

碧海無風鏡面平，潮來忽作雪山傾。
金橋化出三千丈，閑把松枝引鶴行。
夢海山壁間詩不能盡記以其意追補四首·其三
作者：陸游
朝代：宋

一劍能清萬里塵，讒波深處偶全身。
那知九轉丹成後，却插金貂侍帝宸。
夢海山壁間詩不能盡記以其意追補四首·其二
作者：陸游
朝代：宋

海上乘雲滿袖風，醉捫星斗躡虚空。
要知壯觀非塵世，半夜鯨波浴日紅。
夢海山壁間詩不能盡記以其意追補四首·其四
作者：陸游
朝代：宋

春殘枕籍落花眠，正是周家定鼎年。
睡起不知秦漢事，一尊閑醉華陽川。
夢筆驛
作者：陸游
朝代：宋

朱扉水際亭，白塔道邊寺。
扁舟幾往返，每過輒歔欷。
經秋病不死，歲暮復不至。
少年自喧譁，此老獨憔悴。
可憐釣鰲客，終返屠羊肆。
吾身行亦無，榮辱安所寄。
短燈照孤愁，寒衾推殘醉。
明當臨大江，一灑壯士泪。
夢至小益
作者：陸游
朝代：宋

夢覺空山泪漬衿，西遊歲月苦駸駸。
葭萌古路緣雲壁，桔柏浮梁暗櫟林。
坐上新聲猶蜀伎，道傍逆旅已秦音。
荷戈意氣渾如昨，自笑摧頹負壯心。
夢至成都悵然有作二首·其一
作者：陸游
朝代：宋

春風小陌錦城西，翠箔珠簾客意迷。
下盡牙籌閑縱博，刻殘畫燭戲分題。
紫氍毹暖帳中醉，紅叱撥驕花外嘶。
孤夢凄凉身萬里，令人憎殺五更雞。
夢至成都悵然有作二首·其二
作者：陸游
朝代：宋

宦途元不羡飛騰，錦里豪華壓五陵。
紅袖引行遊玉局，華燈圍坐醉金繩。
階前汗血洮河馬，架上霜毛海國鷹。
世事轉頭誰料得，一官南去冷如冰。
夢至洛中觀牡丹繁麗溢目覺而有賦
作者：陸游
朝代：宋

兩京初駕小羊車，憔悴江湖歲月賖。
老去已忘天下事，夢中猶看洛陽花。
妖魂艶骨千年在，朱彈金鞭一笑譁。
寄語氈裘莫癡絕，祁連還汝舊風沙。
夢與劉韶美夜飲樂甚
作者：陸游
朝代：宋

死生契濶十年餘，欲話交情涕已濡。
夢裏偶同清夜宴，醉中猶攬故人鬚。
岸巾談笑今誰記，滿腹詩書只自愚。
我亦與公同此病，早收身世老江湖。
夢與數客劇飲或請賦詩予已大醉縱筆書一絕覺而録之
作者：陸游
朝代：宋

高談雄辯憑陵酒，豪竹哀絲蹴蹋春。
占斷名園排日醉，不教虚作太平人。
夢范參政
作者：陸游
朝代：宋

夢中不知何歲月，長亭慘淡天飛雪。
酒肉如山鼓吹喧，車馬結束有行色。
我起持公不得語，但道不料今遽別。
平生故人端有幾，長號頓足泪迸血。
生存相別尚如此，何况一旦泉壤隔。
欲懷雞黍病爲重，千里關河阻臨穴。
速死從公尚何憾，眼中寧復見此傑。
青燈耿耿山雨寒，援筆詩成心欲裂。
夢華山
作者：陸游
朝代：宋

古松偃蹇谷谽谺，太華峰前野老家。
久客未歸丹竈冷，碧桃八十一番花。
夢華山
作者：陸游
朝代：宋

路入河潼喜著鞭，華山忽到帽裙邊。
洗頭盆上雲生壁，腰带鞓前月滿川。
丹竈故基誰復識，白馿遺迹但相傳。
夢魂妄想君無笑，尚擬今生得地仙。
夢藤驛二首·其一
作者：陸游
朝代：宋

倦馬投孤驛，一峰青壓門。
蕭條秋浦路，荒陋夜郎村。
地瘴霜常薄，林深日易昏。
百年常作客，排悶近清樽。
夢藤驛二首·其二
作者：陸游
朝代：宋

又入千山去，真成萬里行。
履霜常早駕，秉炬或宵征。
古驛怪藤合，荒陂群雁鳴。
客中常少睡，歸夢若爲成。
夢蜀
作者：陸游
朝代：宋

夢飲成都好事家，新妝執樂雁行斜。
赬肩郫縣千筒酒，照眼彭州百馱花。
醉帽傾欹歌未闋，罰觥瀲灧笑方譁。
霜鐘喚覺晨窗白，自怪無端一念差。
夢蜀
作者：陸游
朝代：宋

自計前生定蜀人，錦官來往九經春。
堆盤丙穴魚腴美，下箸峨眉栮脯珍。
聯騎雋遊非復昔，數編殘稿尚如新。
最憐栩栩西窗夢，路入青衣不問津。
夢行小益道中二首·其一
作者：陸游
朝代：宋

棧雲零亂馱鈴聲，驛樹輪囷樺燭明。
清夢不知身萬里，只言今夜宿葭萌。
夢行小益道中二首·其二
作者：陸游
朝代：宋

櫸柳林邊候吏迎，血塗草棘虎縱橫。
分明身在朝天驛，惟欠嘉陵江水聲。
夢行益昌道中有賦
作者：陸游
朝代：宋

朱棧青林小益西，早行遥聽隔村雞。
龍門閤畔千尋壁，江月亭前十里堤。
酒舍胡姬歌折柳，江津洮馬惜障泥。
倦遊重到曾來處，自拂流塵覓舊題。
夢行秦晉間有作
作者：陸游
朝代：宋

夜店紬衾暖，晨厨粟飯香。
驢肩雙酒榼，童背一琴囊。
冰坼河聲壯，郊平塔影長。
古今均夢境，不用弔興亡。
夢觀牡丹
作者：陸游
朝代：宋

忘却晨梳滿把絲，楝花嫌不似胭脂。
起來一笑看清鏡，惟插梨花却較宜。
夢逰山水奇麗處有古宫觀云雲臺觀也
作者：陸游
朝代：宋

神逰忽到雲臺宫，太華彩翠明秋空。
曲廊下闞白蓮沼，小閣正對青蘿峰。
林間突兀見古碣，雲外縹緲聞疏鐘。
褐衣紗帽瘦如削，遺像恐是希夷翁。
窮搜未遍忽驚覺，半窗朝日初曈曨。
却思巉然五千仞，可使常墮戰塵中。
小臣昧死露肝鬲，願扈鑾駕臨崤潼。
何當真過此山下，百尺嫋嫋龍旗風。
夢遊三首·其一
作者：陸游
朝代：宋

太華峰頭秋氣新，醉臨絕壁岸綸巾。
世間萬事惟堪笑，禹迹茫茫九片塵。
夢遊三首·其三
作者：陸游
朝代：宋

客途幽夢苦凄凄，滿眼山川意却迷。
條華朝驅雲外騎，河潼夜聽月中雞。
夢遊三首·其二
作者：陸游
朝代：宋

九秋風露洗頭盆，萬里雲烟腰带鞓。
小甕松醪知已熟，與君爛醉不須醒。
夢遊山寺焚香煮茗甚適既覺悵然以詩記之
作者：陸游
朝代：宋

平日居山恨不深，暫來差足慰幽尋。
僧歸共說道逢虎，院靜惟聞風滿林。
毫盞雪濤驅滯思，篆盤雲縷洗塵襟。
此行殊勝邯鄲客，數刻清閑直萬金。
夢遊散關渭水之間
作者：陸游
朝代：宋

平生望眼怯天涯，客裏何堪度歲華。
但恨征輪無四角，不愁歸路有三义。
驛窗燈闇傳秋柝，關樹烟深宿暮鴉。
叱犢老翁頭似雪，羡渠生死不離家。
夢韓无咎如在京口時既覺枕上作短歌
作者：陸游
朝代：宋

隆興之初客江皋，連榱結駟皆賢豪。
坐中无咎我所畏，日夜酬唱兼詩騷。
有時贈我玉具劍，間亦報之金錯刀。
舊遊忽墮五更夢，舉首但覺鐵甕高。
樽前美人亦黄土，吾輩鬼錄將安逃。
死生一訣信已矣，所恨膏火常煎熬。
平生不愛葱嶺話，方術亦陋葛與陶。
但當東歸棄百事，爛醉海上觀雲濤。
夢韓无咎王季夷諸公
作者：陸游
朝代：宋

積雪欲照夜，老雞方唱晨。
諸公逝已久，幽夢忽相親。
話舊殷勤意，追歡見在身。
悠然又驚覺，撫枕一悲辛。
夢題驛壁
作者：陸游
朝代：宋

半生征袖厭風埃，又向關門把酒杯。
車轍自隨芳草遠，歲華無奈夕陽催。
驛前歷歷堠雙隻，陌上悠悠人去來。
不爲途窮身易老，百年回首總堪哀。
大侄挽辭
作者：陸游
朝代：宋

束髮已青袍，終身州縣勞。
一官常骯髒，萬里忽焄蒿。
竟負昂霄志，空傳擲印豪。
兩疏心不遂，遺恨寄滔滔。
大堤
作者：陸游
朝代：宋

日晚大堤行，莽然千里平。
天低垂曠野，風壯撼高城。
列肆居茶估，連營宿戍兵。
纍纍北門堠，泪盡望神京。
大安病酒留半日王守復來招不往送酒解酲因小飲江月館
作者：陸游
朝代：宋

江驛春酲半日留，更煩送酒爲扶頭。
柳花漠漠嘉陵岸，别是天涯一段愁。
大寒
作者：陸游
朝代：宋

大寒雪未消，閉戶不能出。
可憐切雲冠，局此容膝室。
吾車適已懸，吾馭久罷叱。
拂塵取一編，相對輒終日。
亡羊戒多岐，學道當致一。
信能宗闕里，百氏端可黜。
爲山儻勿休，會見高崒嵂。
頹齡雖已迫，孺子有美質。
大寒出江陵西門
作者：陸游
朝代：宋

平明羸馬出西門，淡日寒雲久吐吞。
醉面衝風驚易醒，重裘藏手取微温。
紛紛狐兔投深莽，點點牛羊散遠村。
不爲山川多感慨，歲窮遊子自消魂。
大將出師歌
作者：陸游
朝代：宋

將軍北伐辭前殿，恩詔催排苑中宴。
紫陌驚塵中使来，青門立馬群公餞。
繡旗雜沓三十里，畫鼓敲鏗五千面。
行營暮宿咸陽原，滿朝太息傾都羨。
天聲一震胡已亡，捷書奕奕如飛電。
高秋不閉玉關城，中夜罷傳青海箭。
山川圖籍上有司，張掖酒泉開郡縣。
還朝策勛兼將相，詔假黄鉞調金鉉。
丈夫未遇誰得知，昔日新豐笑貧賤。
大慧禪師真贊
作者：陸游
朝代：宋

平生嫌遮老子，說法口巴巴地。
若是靈利阿師，參取畫底妙喜。
大洪禪師贊
作者：陸游
朝代：宋

髮長無心剃，衣破無心補。
大洪山上有賊，大洪山下有虎。
非但白刃殺盡兒孫，更能一口吞却佛祖。
大溪灘折柁·其一
作者：陸游
朝代：宋

溪流亂石似牛毛，雨過狂瀾勢轉豪。
寄語河公莫作戲，從來忠信任風濤。
大溪灘折柁·其二
作者：陸游
朝代：宋

暮江初漲浪翻狂，一葉輕舟泛渺茫。
我愧人非跛男子，安能與世作津梁。
大熱
作者：陸游
朝代：宋

五月頗閔雨，炎風吹旱塵。
氣羸不給喘，流汗沾衣巾。
呼婢使具浴，報以未買薪。
汝事雖不恪，亦坐乃翁貧。
汲井掬寒泉，自足忘我嗔。
譬如寓逆旅，百事聽主人。
大醉梅花下走筆賦此
作者：陸游
朝代：宋

閉門坐嘆息，不飲輒千日。
忽然酒興生，一醉須一石。
檐頭花易老，旗亭酒常窄。
出郊索一笑，放浪謝形役。
把酒梅花下，不覺日既夕。
花香襲襟袂，歌聲上空碧。
我亦落烏巾，倚樹吹玉笛。
人間奇事少，頗謂三勍敵。
酒闌江月上，珠樹挂寒壁。
便疑從此僊，朝市長掃迹。
醉歸亂一水，頓與異境隔。
終當騎梅龍，海上看春色。
大醉歸南禪弄影月下有作
作者：陸游
朝代：宋

昔我變姓名，釣魚散花洲。
有舩不用檝，江急聽自流。
即今客錦城，醉過百花楼。
天風吹筍輿，快若凌空逰。
月露浩無際，指點隘九州。
君看塵土中，頗有此樂不。
題詩碧玉簡，飛僊相答酬。
酒醒墮何處，楼臺海山秋。
大閱後一日作假
作者：陸游
朝代：宋

小院鈎簾掃落花，公餘蕭散似山家。
下巖紫壁臨章草，正焙蒼龍試貢茶。
塞上遠遊心尚壯，車中深閉髮先華。
老来日月真堪惜，愁聽高城咽暮笳。
大雨
作者：陸游
朝代：宋

今年景氣佳，有禱神必答。
時時雖閔雨，顧盼即霑洽。
綿地千里間，四月秧盡插。
季夏雨三日，凄爽欲忘箑。
潴水如塞河，决水如放閘。
几席亂蛙黽，庭除泳鵝鴨。
舍邊魚受釣，戶外鷗可狎。
飛螢最得意，終夕自開闔。
蕭蕭菰蒲聲，怳若船入夾。
嗟予亦耐事，堅坐書滿榻。
懸知䆉䅉收，已足供伏臘。
會約張志和，清風泛苕霅。
大雨
作者：陸游
朝代：宋

北窗欲化莊生蝶，睡思濛濛栖倦睫。
川雲忽带急雨來，萬點縱橫打荷葉。
坐收爽氣入詩律，更借凉颸吹醉頰。
壞簷腐瓦凜欲墮，積潦中庭深可涉。
兒愁漏溼廢夜課，婦畏泥塗停早饁。
老翁自笑獨爾頑，更喜烟波摇短檝。
大雨
作者：陸游
朝代：宋

北風挾驕雲，突起塞宇宙。
赫日初未西，盼轉失白晝。
翻空黑幟合，列陣奇鬼鬭。
雨鏃飛縱橫，雷車助奔驟。
平階水入戶，溝瀆不能受。
對面語不聞，持繖避屋漏。
兒童抱圖書，衣屨那暇救。
縱暴理豈長，忽已收簷霤。
比鄰更相勞，捃拾如過寇。
老子獨癡頑，長歌對醇酎。
大雨
作者：陸游
朝代：宋

萬壑風聲遠，千林雨脚長。
溝盈懸爨竈，屋漏徙衣囊。
未說豐年喜，先便永夜凉。
清秋病小愈，起柁上瀟湘。
大雨中作
作者：陸游
朝代：宋

北風撼山勢岌岌，老夫倚杖檐前立。
貪看白雨掠地風，飄灑不知衣盡濕。
當年入朝甫三十，十丈邊塵叩江急。
屬聞蠟彈遣檄書，亟壊布裳縫袴褶。
即今白髮不可數，破屋頹垣窘風雨。
汝生汝死問者誰，人雖不問心自悲。
大雨中離三山宿天章寺
作者：陸游
朝代：宋

苦雨催寒不肯晴，晚來餘勢更縱横。
雲如山壞長空黑，風似潮回萬木傾。
要借關河供遠眼，不辭泥淖困初程。
解衣一笑僧窗下，幾兩青鞵了此生。
大雨排悶二首·其一
作者：陸游
朝代：宋

地潤礎流水，氣蒸人脫裘。
前知暴雨至，孰解老農憂。
大雨排悶二首·其二
作者：陸游
朝代：宋

三日斷行路，束薪無處求。
床頭周易在，且復送悠悠。
大雨踰旬既止復作江遂大漲二首·其一
作者：陸游
朝代：宋

牆角蚊雷喧甲夜，濕星昏昏出雲罅。
臨堂仰占久嘆咤，懸知龍君未稅駕。
行人困苦泥沒胯，居人悲啼江入舍。
便晴猶可望秋稼，努力共禱城南社。
大雨踰旬既止復作江遂大漲二首·其二
作者：陸游
朝代：宋

一春少雨憂旱暵，熟睡湫潭坐龍懶。
以勤贖懶護其短，水浸城門渠不管。
傳聞霖潦千里遠，榜舟發粟敢不勉。
空村避水無雞犬，茆舍夜深螢火滿。
大雪
作者：陸游
朝代：宋

大雪江南見未曾，今年方始是嚴凝。
巧穿簾罅如相覓，重壓林梢欲不勝。
氊幄擲盧忘夜睡，金羈立馬怯晨興。
此生自笑功名晚，空想黄河徹底冰。
大雪
作者：陸游
朝代：宋

海天黯黯萬重雲，欲到前村路不分。
烈風吹雪深一丈，大布縫衫重七斤。
大雪歌
作者：陸游
朝代：宋

若耶溪頭朝暮雪，鴉鵲墮死長松折。
横飛忽已平屐齒，亂點似欲粧簾纈。
放翁憑閣喜欲顛，摩挲拄杖向渠說。
莫辭從我上嵯峨，此景與子同清絕。
銀杯拌蜜非老事，石鼎煎茶且時啜。
題詩但覺退筆鋒，把酒未易生耳熱。
扶衰忍冷君勿笑，報國寸心堅似鐵。
漁陽上谷要一行，馬蹄蹴踏河冰裂。
大雪歌
作者：陸游
朝代：宋

長安城中三日雪，潼關道上行人絕。
黄河鐵牛僵不動，承露金盤凍将折。
虬鬚豪客狐白裘，夜來醉眠寶釵樓。
五更未醒已上馬，衝雪却作南山遊。
千年老虎獵不得，一箭横穿雪皆赤。
拏空爭死作雷吼，震動山林裂崖石。
曳歸擁路千人觀，髑髏作枕皮蒙鞍。
人間壮士有如此，胡不來歸漢天子。
大雪自夜至旦欲午始晴
作者：陸游
朝代：宋

薄暮雪雲低，清宵氣慘悽。
方聽打窗急，已報與階齊。
疏箔穿飛蝶，空庭聚戲猊。
新晴思訪客，愁絕滿城泥。
大風
作者：陸游
朝代：宋

今年毒熱不可支，白汗如雨愁纖絺。
皇天悔禍爲一洗，秋風作意来如期。
聲如怒濤撼坤軸，夜半折我南齋竹。
幽人晨起得奇觀，鳳尾襳襹一窗緑。
大風
作者：陸游
朝代：宋

初聞澒洞怒濤翻，徐聽驂驔戰馬奔。
紙帳蒲團坐清夜，恍如身在若耶村。
大風
作者：陸游
朝代：宋

風大連三夕，衰翁不出門。
兒言卷茅屋，奴報徹蘆藩。
狼藉鴉擠壑，縱橫葉滿園。
乘除有今旦，紅日上車軒。
大風不能出戶
作者：陸游
朝代：宋

昨日欲出病見留，今日可出風復作。
室虛窗白爐火暖，閉戶幸有圖書樂。
一杯淡粥飽則已，下箸豈復思藜藿。
山禽念我太寂寥，故作叩門聲剝啄。
大風登城
作者：陸游
朝代：宋

風從北來不可當，街中横笛人馬僵。
西家女兒午未粧，帳底爐紅愁下床。
東家喚客宴畫堂，兩行玉指調絲簧。
錦繡四合如垣墻，微風不動金猊香。
我獨登城望大荒，勇欲爲國平河湟。
才踈志大不自量，西家東家笑我狂。
大風雨中作
作者：陸游
朝代：宋

風如拔山怒，雨如决河傾。
屋漏不可支，窗戶俱有聲。
烏鳶墮地死，雞犬噤不鳴。
老病無避處，起坐徒嘆驚。
三年稼如雲，一旦敗垂成。
夫豈或使之，憂乃及躬耕。
鄰曲無人色，婦子泪縱橫。
且抽架上書，洪範推五行。
天凉時往來湖山間有作
作者：陸游
朝代：宋

萬壑千巖自古傳，青鞋布襪更誰先。
泛舟菰脆鱸肥地，把酒橙黄橘綠天。
秦篆舊碑荒草棘，禹書遺穴慘風烟。
誰知陸子登臨日，已近浮生八十年。
天台院有小閣下臨官道予爲名曰玉霄
作者：陸游
朝代：宋

竹輿衝雨到天台，緑樹陰中小閣開。
牓作玉霄君會否，要知散吏按行來。
天氣作雪戲作
作者：陸游
朝代：宋

八十又過二，與人風馬牛。
深知老當逸，孰謂死方休。
細衲兜羅襪，奇溫吉貝裘。
閉門薪炭足，雪夜可無憂。
天涯
作者：陸游
朝代：宋

天涯到處自生愁，逰子征塵暗弊裘。
燈火青熒五門夜，風烟索莫二江秋。
帝城漫誦新詩句，客路難逢舊輩流。
送老把茅須早决，此生何止四宜休。
天王寺迪上人房五十年前友人王仲信同題名尚在
作者：陸游
朝代：宋

綠繞青圍古會稽，城東河上古招提。
巳公茅屋曾遊處，渭北山人半醉題。
暫憩不妨停畫楫，幽尋還得杖青藜。
舊人死盡惟殘屋，竹密雲深步步迷。
天王廣敎院在蕺山東麓予年二十餘時與老僧惠迪遊略無十日不到也淳熙甲辰秋觀潮海上偶繫舟其門曵杖再遊怳如隔世矣
作者：陸游
朝代：宋

遊山如讀書，深淺皆可樂。
道邉小精舍，亦自一丘壑。
凄凉四十年，始復重著脚。
老僧逝已久，講座塵漠漠。
當時童子輩，衰鬢亦蕭索。
掃壁觀舊題，歲月真電雹。
文章卑不傳，衣食窘如昨。
出門意惘然，遼海渺孤鶴。
天申節前三日大聖慈寺華嚴閣燃燈甚盛逰人過於元夕
作者：陸游
朝代：宋

萬瓦如鱗百尺梯，遥看突兀與雲齊。
寶簾風定燈相射，綺陌塵香馬不嘶。
星隕半空天宇静，蓮生陸地客心迷。
歸途細踏槐陰月，家在花行更向西。
天申節致語口號三首·其一
作者：陸游
朝代：宋

宮殿紅雲捧紫皇，河清電繞擁休祥。
壺中常占青春在，物外方知浩劫長。
晝立龍旗風不動，曉開瓊笈遠飄香。
堯年豈特封人祝，動地驩聲遍萬方。
天申節致語口號三首·其三
作者：陸游
朝代：宋

嘉會千齡豈易逢，珮聲俱集未央宮。
九重鳳闕曈曨日，百尺龍旗掩苒風。
奇瑞屢書圖牒上，太平長在詠歌中。
區區擊壤雖無取，意與生民既醉同。
天申節致語口號三首·其二
作者：陸游
朝代：宋

廣殿遥聞警蹕音，觚稜曉色尚沈沈。
半空瑞靄爐香馥，一點紅雲黼座深。
夷夏驩聲歸羽舞，乾坤和氣入薰琴。
欲知聖德齊堯舜，遡闕爭傾萬國心。
天祺節日飯罷小憩
作者：陸游
朝代：宋

臥聽午漏隔花傳，簾裏花殘有斷烟。
莫放轆轤鳴玉井，偷閑要補五更眠。
天竺曉行二首·其一
作者：陸游
朝代：宋

三茆聽徹五更鐘，二竺穿窮九里松。
無復官樓沽酒美，但煩湖水照衰容。
天竺曉行二首·其二
作者：陸游
朝代：宋

筍輿咿軋水雲間，慚愧忙身得暫閑。
堪笑風中一黄葉，知看天外幾青山。
天華寺前遇縣令過避之入寺僧皆晝睡
作者：陸游
朝代：宋

墮絮飛花掠釣舩，天華寺下賞春妍。
縣多官府鳴騶過，僧少樷林避客眠。
出網長魚猶鱍鱍，爭泥新燕欲翩翩。
典衣剩買旗亭醉，已過旗亭六十年。
太古
作者：陸游
朝代：宋

太古安知虙與堯，茹毛飲血自消摇。
不須追咎爲書契，初結繩時俗已澆。
太師魏國史公挽歌詞五首·其一
作者：陸游
朝代：宋

早擅淵源學，常懷懇款忠。
雲龍際千載，典冊冠三公。
論諫寧中止，謀謨不苟同。
此心誰復識，志士泣秋風。
太師魏國史公挽歌詞五首·其三
作者：陸游
朝代：宋

道德補天石，勛勞夾日龍。
犯顔無不盡，造膝略皆從。
歲貢來戎幣，秋防滅塞烽。
畫圖麟閣上，猶足折遐衝。
太師魏國史公挽歌詞五首·其二
作者：陸游
朝代：宋

位歷公卿貴，身兼將相榮。
珥貂儀一品，錫带價連城。
入告推忠厚，躬行本志誠。
斯民何以報，萬里徧春耕。
太師魏國史公挽歌詞五首·其五
作者：陸游
朝代：宋

壟干勞久戍，大將未班師。
抗議回天意，忘身爲聖時。
人心嶮莫測，時事遠難知。
汗簡方傳信，孤生欲語誰。
太師魏國史公挽歌詞五首·其四
作者：陸游
朝代：宋

舊弼初收召，惟公力贊揚。
都亭移供帳，全魏徹封疆。
大度寧猜阻，群言自中傷。
拳拳虛左意，猶可質穹蒼。
太平時·添聲楊柳枝
作者：陸游
朝代：宋

竹裡房櫳一徑深。靜愔愔。亂紅飛盡綠成陰。有鳴禽。臨罷蘭亭無一事，自修琴。銅爐嫋嫋海南沉。洗塵襟。
太平花
作者：陸游
朝代：宋

扶床踉蹡出京華，頭白車書未一家。
宵旰至今勞聖主，泪痕空對太平花。